Mara bina industri hab halal, peruntukan RM12 juta
Oleh MOHAMAD FAIZAL HASHIM

6 Julai 2022, 5:57 pm
JOHOR BAHRU – Majlis Amanah Rakyat (Mara) akan mewujudkan industri hab halal di Parit Sulong, Batu Pahat yang menelan kos sejumlah RM12 juta.
Pengerusi Mara, Datuk Seri Azizah Mohd. Dun berkata, kilang yang dijangka akan beroperasi sepenuhnya pada awal tahun depan itu mampu melonjakkan pengeluaran industri halal di negeri ini.
Katanya, hab halal Mara yang pertama di Johor itu merupakan inisiatif yang baik bagi membuka ruang kepada para usahawan khususnya dalam pengeluaran produk makanan halal.
“Ketika negara berdepan dengan masalah sekuriti makanan, ini adalah langkah yang sesuai untuk melahirkan lebih ramai usahawan yang bukan sahaja mampu memasarkan produk makanan bagi pasaran tempatan malah menembusi pasaran luar.
“Ini dapat dibuktikan menerusi kewujudan hab halal Mara di negeri lain yang memberikan kemudahan kepada pengusaha mendapatkan pensijilan halal daripada pihak berwajib.
“Industri makanan halal mempunyai potensi yang besar selain permintaan yang tinggi, jadi kita perlu mengambil peluang ini untuk meneroka sektor pembuatan makanan ini,” katanya kepada pemberita selepas melawat perusahaan automotif milik usahawan wanita di Kota Masai, di sini hari ini. – KOSMO! ONLINE.


Menu Keluarga UMT RM3.50 diperkenal bantu pelajar
Oleh MOHD AZLI ADLAN

6 Julai 2022, 5:51 pm
KUALA NERUS – Universiti Malaysia Terengganu (UMT) mengambil inisiatif memperkenalkan menu Keluarga UMT bagi membantu pelajar terutama dalam kalangan kurang berkemampuan (B40).
Naib Canselor UMT, Prof. Datuk Dr. Mazlan Abd. Ghaffar berkata, inisiatif tersebut menetapkan harga siling bagi harga siling menu terpilih pada harga RM3.50.
“Menu Keluarga UMT ini boleh didapati di semua kafeteria di dalam kampus bagi memastikan setiap pelajar dapat menikmati hidangan.
“Kita juga bekerjasama Majlis Perwakilan Pelajar (MPP) bagi mengawal dan memantau kadar harga makanan dan kualiti perkhidmatan di kafetaria kampus,” katanya di sini hari ini.
Mazlan berkata, pendekatan itu bagi memastikan tidak berlaku sebarang kenaikan harga makanan yang kurang wajar.
Tambah beliau, pengecualian caj sewaan premis kafetaria kampus juga telah diberi selama enam bulan sehingga akhir tahun ini.

“Harapan kita inisiatif ini dapat membantu pengusaha kafeteria terbabit menyerap kenaikan kos bahan mentah sekali gus mengawal peningkatan harga makanan yang boleh memberi impak kepada pelajar,” katanya.
Dalam perkembangan sama, Mazlan memberitahu, program bantuan makanan percuma seperti Gerobok Mutiara UMT masih diteruskan.
Beliau berkata, pengurusan UMT juga menyumbang bahan mentah untuk penyediaan makanan kepada pelajar memerlukan yang menetap di luar kampus.
“Selain itu, seramai 7,324 pelajar UMT layak menerima wang sara hidup menerusi Bantuan Dana Siswa dan Dana Asnaf Zakat,” katanya. – KOSMO! ONLINE


Mangsa tikam sempat minta maaf, berpesan tentang ajal
Oleh DIYANATUL ATIQAH ZAKARYA

6 Julai 2022, 5:32 pm
MELAKA – Pesara guru yang mati ditikam anak sendiri di Kampung Paya Luboh di sini semalam sempat meminta maaf pada ibu tiri dan berpesan tentang kematian pada malam sebelum kejadian.
Menurut adiknya, Mohamed. Hisham Md. Dom, 54, dia bersama keluarga dan ibunya telah datang bertandang ke rumah mangsa, Rozizah Md. Dom, 63, pada malam sebelum kejadian untuk bertanya khabar.
Ujarnya, mangsa sempat menghidangkan ketam masak lemak kepada keluarganya itu, manakala suspek juga dilihat dalam keadaan normal seperti biasa.
“Kakak sempat jamu saya sekeluarga ketam masak lemak dan kami bersembang seperti biasa, namun keadaan memang sedikit berbeza kerana suami arwah juga baharu meninggal sebulan yang lalu.
“Namun ketika kami ingin pulang, kakak sempat meminta maaf pada ibu saya, katanya ‘minta maaf Mak Yah, maaf zahir batin, kita semua kena ingat umur kita reput bila-bila masa boleh pergi (meninggal dunia),” katanya.
Beliau berkata demikian ketika ditemui di kediaman mangsa di Kampung Paya Luboh di sini, hari ini.

Sementara itu, abang mangsa, Abbas Md. Dome, 66, memberitahu, anak kedua mangsa yang menyaksikan ibunya ditikam oleh abang sulung masih dalam keadaan trauma dan menyendiri di dalam bilik.
Katanya, ahli keluarga yang lain juga masih belum dapat menerima dan memahami apa yang terjadi kerana suspek sering menonjolkan keperibadian anak yang baik.
“Dia (suspek) cukup menghormati keluarga, orang tua termasuklah ibu bapa saudaranya dan pangkat anak-anak buah.
“Lemah lembut orangnya, jadi kami memang tak sangka benda begini boleh terjadi, kami sendiri masih tak faham apa yang berlaku dan dia (mangsa) tak pernah cerita masalah keluarganya,”katanya.
Mengulas lanjut beliau berkata, keluarga itu menyerahkan sepenuhnya kepada perundangan negara untuk menentukan hukuman yang setimpal terhadap suspek.
Katanya, mangsa akan disemadikan di Tanah Perkuburan Islam Tangga Batu petang ini.
Semalam Kosmo! melaporkan seorang penganggur bertindak menikam ibunya sehingga mati selepas mendakwa terdengar suara halus memberitahu mangsa telah menyembah berhala.
Dalam kejadian kira-kira pukul 2.50 petang itu, mangsa, Rozizah meninggal dunia di lokasi dengan dua kesan tikaman di leher. – KOSMO! ONLINE


Gempa bumi di Kepulauan Andaman bukan punca kepala air di Baling
Oleh NUR HUDA MUSA

6 Julai 2022, 6:03 pm
PETALING JAYA – Jabatan Meteorologi Malaysia (MetMalaysia) menafikan dakwaan kejadian banjir serta kepala air yang melanda Baling, Kedah baru-baru ini berpunca daripada kejadian gempa bumi di Kepulauan Andaman.
MetMalaysia dalam satu kenyataan berkata, mengesan 20 siri kejadian gempa bumi di sekitar Kepulauan Andaman dengan magnitud lemah iaitu kurang daripada 5.0.
Katanya, berdasarkan pemantauan berterusan serta analisis data dan maklumat seismologi dan tsunami, MetMalaysia tidak menjangkakan kejadian tersebut berpotensi mengakibatkan tsunami yang akan memberi kesan kepada Malaysia.
“MetMalaysia berterusan memantau kejadian gempa ini dan akan memaklumkan sebarang perkembangan terkini yang akan memberi kesan kepada negara.
“Sehubungan itu, orang awam diminta untuk sentiasa merujuk kepada maklumat terkini yang dikeluarkan MetMalaysia untuk sebarang maklumat gempa bumi dan tsunami,” katanya di sini hari ini.
Terdahulu, tular beberapa hantaran di laman Facebook yang mendakwa kejadian banjir serta kepala air yang melanda Baling, Kedah baru-baru ini berpunca daripada kejadian gempa bumi di Laut Andaman. – KOSMO! ONLINE


Tiada tangkapan ke atas ASP, inspektor di pusat hiburan
Oleh NOR AZIAH MAT NOH

6 Julai 2022, 5:44 pm
PETALING JAYA – Polis mengesahkan tiada penahanan dilakukan terhadap dua pegawai polis masing-masing berpangkat Asisten Superintendan (ASP) dan inspektor dalam serbuan di sebuah pusat hiburan di sini tengah malam tadi.
Ketua Polis Selangor, Datuk Arjunaidi Mohamed berkata, serbuan tersebut dijalankan oleh sepasukan polis daripada Jabatan Integriti Dan Pematuhan Standard (JIPS) Bukit Aman pada pukul 12.15 tengah malam.
“Semasa serbuan, pegawai berpangkat ASP dan inspektor masing-masing bertugas di Ibu Pejabat Polis Daerah (IPD) Petaling Jaya dan Bukit Aman berada di dalam premis tersebut bersama pengunjung lain.
“Setakat ini tiada tangkapan atau rampasan dalam bentuk wang tunai dilakukan terhadap kedua-dua pegawai berkenaan seperti didakwa pihak tertentu,” katanya dalam kenyataan di sini hari ini.
Menurut Arjunaidi, kes terbabit akan dirujuk kepada JIPS Bukit Aman untuk dikenakan tindakan di bawah kesalahan tatatertib.
Katanya, polis tidak akan berkompromi dengan mana-mana pegawai dan anggota yang melanggar peraturan atau mencemarkan imej Polis Diraja Malaysia.

“Tindakan tegas akan diambil selaras dengan peraturan yang ditetapkan,” tegasnya. – KOSMO! ONLINE


Amaran ribut petir di enam buah negeri
Oleh NUR HUDA MUSA

6 Julai 2022, 5:38 pm
PETALING JAYA – Sebanyak enam buah negeri dikenakan amaran ribut petir berikutan hujan lebat berserta angin kencang yang diramalkan berlaku sehingga pukul 7 malam ini.
Jabatan Meteorologi Malaysia (MetMalaysia) dalam satu kenyataan berkata, amaran itu melibatkan beberapa daerah di negeri Kelantan, Terengganu, Pahang, Johor, Sarawak dan Sabah.
“Ribut petir, hujan lebat dan angin kencang dijangka di akan melanda negeri Kelantan melibatkan daerah Machang, Pasir Puteh dan Gua Musang.
“Cuaca sama juga dijangka akan berlaku di negeri Terengganu melibatkan daerah Besut, Setiu, Kuala Nerus dan Kuala Terengganu,” katanya di sini tadi.
Selain itu juga, amaran sama turut diberikan di Tanah Tinggi Cameron, Lipis dan Rompin di Pahang.
“Hujan lebat berserta ribut petir turut diramalkan akan melanda daerah di negeri Johor seperti di Segamat, Kluang dan Mersing.

“Bagi negeri Sarawak pula, amaran turut diberikan di Miri (Miri dan Marudi) dan Limbang,” jelasnya.
Tambah kenyataan itu MetMalaysia berkata, keadaan sama juga dijangka akan berlaku di negeri Sabah melibatkan kawasan Pedalaman (Sipitang, Tenom, Beaufort, Keningau dan Tambunan), Pantai Barat (Papar, Penampang, Kota Kinabalu, Tuaran dan Ranau) dan Sandakan (Telupid dan Beluran). – KOSMO! ONLINE


Pesawat Qatar Airways hampir langgar belon
Oleh KOSMO!

6 Julai 2022, 6:00 pm
BRASILIA, Brazil – Penumpang pesawat Qatar Airways berdepan saat-saat cemas apabila hampir berlanggar dengan sebiji belon hanyut ketika mahu melakukan pendarat di Brazil, lapor akhbar The Sun UK, semalam.
Kemunculan belon itu telah memaksa juruterbang untuk membelokkan pesawat ke kanan bagi mengelakkan daripada berlakunya sebarang kemalangan.
Rakaman momen dramatik yang diambil oleh salah seorang penumpang bernama Denio Costa menunjukkan belon tersebut berada sangat dekat dengan sayap kiri pesawat.
Juruterbang Boeing 777 yang berlepas dari Doha terpaksa membuat gerakan mengelak apabila pesawat itu menghampiri landasan lanjutan di Sao Paulo, Brazil.
Seorang penduduk tempatan, Rafael Freitas pula berjaya merakam gambar belon itu ketika ia terbang hampir dengan pesawat.
Jurucakap Qatar Airways memaklumkan penerbangan QR779 berjaya mendarat dengan selamat.

“Kapten pesawat telah memfailkan laporan berikutan kejadian itu yang kini disiasat oleh pihak berkuasa Brazil,” tambah jurucakap berkenaan.
Imej belon itu menunjukkan ia tidak tidak diikat dengan tali atau tanpa pemandu serta memaparkan sepanduk pengiklanan.
Melepaskan belon tanpa pemandu merupakan satu jenayah di Brazil. – Agensi


Banjir Baling: MB enggan saling menyalahi isu kepala air
Oleh MOHD. RAFIE AZIMI

6 Julai 2022, 5:25 pm
BALING – Menteri Besar Kedah, Datuk Seri Muhammad Sanusi Md. Nor menegaskan beliau tidak mahu terlibat dengan sikap saling menyalahi atau bermain ‘blame game’ berhubung kejadian kepala air sehingga meragut tiga nyawa serta menjejaskan lebih 600 penduduk di daerah ini kelmarin.
Katanya, beliau sentiasa berpegang kepada fakta dan angka serta hanya akan membuat kenyataan berhubung perkara itu setelah mendapat laporan daripada agensi berkaitan seperti Jabatan Mineral dan Geosains (JMG), Jabatan Perhutanan serta Jabatan Pengairan dan Saliran (JPS).
Ujarnya, jika berhasrat untuk menjadi popular, beliau boleh memilih untuk mengikut kata-kata netizen yang memberikannya laluan lebih mudah untuk menang dalam pilihan raya.
Pemandangan dari udara Gunung Inas di Baling. – SHAHIR NOORDIN
“Tetapi saya bukan nak popular sebaliknya nak memimpin. Kepimpinan saya pula mesti berdasarkan fakta serta laporan rasmi daripada jabatan serta agensi berkaitan.
“Bila laporan tidak ada lagi, saya tak boleh bercakap dan kita tunggu sekejap. Mereka semua nak salahkan ladang musang king tetapi saya kata Gunung Jerai tiada musang king, penggondolan dan pembalakan tetapi fenomena kepala air tetap juga berlaku.
“Kedua-dua lokasi itu berbeza tetapi fenomenanya sama iaitu aliran air dalam kuantiti banyak pada waktu sama,” katanya pada sidang akhbar selepas mempengerusikan Mesyuarat Exco di Pejabat Daerah dan Tanah Baling di sini hari ini. – KOSMO! ONLINE.


Tekanan bekalan air di P. Pinang pulih 12 tengah hari esok
Oleh SAFINA RAMLI

6 Julai 2022, 5:05 pm
GEORGE TOWN – Operasi Loji Rawatan Air (LRA) di Sungai Dua di sini terpaksa dihenti tugas selama empat jam hari ini kerana kadar kekeruhan air mentah yang tinggi di Sungai Muda susulan kejadian banjir di Baling, Kedah.
Ketua Menteri, Chow Kon Yeow berkata, operasi loji itu ditutup pada pukul 8 pagi tadi kerana air mentah dari Sungai Muda dicemari selut dan pasir sehingga menyebabkan LRA tidak dapat berfungsi dengan baik.
Katanya, penutupan operasi LRA itu menyebabkan beberapa kawasan di Seberang Perai mengalami masalah tekanan air rendah untuk sementara waktu.
“Sebagai langkah segera, Perbadanan Bekalan Air Pulau Pinang (PBAPP) mengalirkan air dari Empangan Mengkuang yang berfungsi sebagai empangan penyimpanan air dalam menghadapi keadaan luar biasa ini.
”Air dari Empangan Mengkuang disalurkan ke LRA Sungai Dua dan loji berdekatan untuk meneruskan operasi agar bekalan air sampai kepada pengguna,” katanya pada sidang akhbar di sini hari ini.
Menurut Kon Yeow, pada waktu-waktu biasa, PBAPP tidak menggunakan air dari Empangan Mengkuang kerana menggunakan sumber air dari Sungai Muda.

”Empangan Mengkuang mampu bertahan sehingga 100 hari dan menyalurkan air kepada 85 peratus pengguna di negeri ini.
”Pada masa ini, kita tidak dapat menggunakan bekalan air dari Sungai Muda mungkin dalam tempoh beberapa hari lagi sehingga air tidak lagi berselut di sungai ini,”katanya.
Dalam pada itu, Ketua Pegawai Eksekutif PBAPP, Datuk Jaseni Maidinsa memberitahu, pihaknya menjangkakan tekanan bekalan air di semua saluran paip di seluruh Pulau Pinang pulih pada pukul 12 tengah hari Khamis (esok).
”PBAPP akan terus memantau kekeruhan air dari Sungai Muda secara berterusan. ‘Kami akan terus melepaskan air dari Empangan Mengkuang bagi memastikan tahap kekeruhan air mentah yang selamat untuk LRA Sungai Dua,” katanya. -KOSMO! ONLINE


Pelanggan temui dawai kokot dalam makanan
Oleh KOSMO!

6 Julai 2022, 5:30 pm
JAKARTA – Sebuah klip video menjadi tular di media sosial Indonesia kerana memaparkan kejadian seorang pelanggan yang menemui dawai kokot dalam makanan yang dibelinya dari sebuah kedai, lapor laman berita Suara.com.
Video itu dimuat naik dalam akaun Instagram @hariankopas.
Menerusi rakaman berkenaan, pelanggan berkenaan dikatakan pulang ke rumah setelah membeli sejenis makanan tradisional Indonesia, lemper di sebuah kedai.
Setelah menggigit makanan itu, dia menemui sesuatu yang pelik pada isi lemper tersebut yang kebiasaannya adalah ayam atau daging lembu.
Pelanggan tersebut menemui dawai kokot berbentuk segi empat tepat yang diperbuat daripada logam.
Dia bagaimanapun berusaha untuk bersangka baik selepas menemui dawai kokot itu.

Video berkenaan mendapat perhatian netizen di ruangan komen.
“Kalau terjadi kepada saya, saya akan beritahu kepada penjualnya. Boleh meninggal kalau orang makan lemper ini,” kata seorang netizen.
“Menakutkan kalau tertelannya,” komen netizen lain. – Agensi


‘Orang Penang’ panik bekalan air terputus, serbu kedai beli stok mineral
Oleh ISWAN SHAFIQ ISA

6 Julai 2022, 5:15 pm
GEORGE TOWN – Pengguna di negeri ini mula kecoh ekoran berdepan masalah gangguan bekalan air yang terputus ‘tiba-tiba’ sekitar pukul 2.45 petang tadi sehingga menyebabkan ramai yang membuat pembelian panik bagi stok minuman air mineral.
Tinjauan Kosmo! di Seberang Perai dan sebelah pulau di sini sebentar tadi mendapati ramai isi rumah dilihat menyerbu kedai dan pasar raya besar serta mini bagi mendapatkan stok minuman tersebut.
Bukan setakat itu, banyak premis dikatakan sudah mula kehabisan bekalan air mineral saiz 1.5 liter dan 5 liter ketika berita ditulis pada pukul 5 petang tadi.
Ketika ini, gangguan bekalan air melibatkan seluruh kawasan penduduk termasuk daerah Barat Daya, Timur Laut dan Seberang Perai.
Seorang suri rumah, Aminah Jusoh, 45, berkata, dia mendapat tahu mengenai masalah gangguan air itu melalui laman Facebook dan bergegas ke pasar raya terdekat dengan ditemani anak lelaki sulungnya.
“Susahla kalau betul air tak ada sampai dua ke tiga hari. Nak basuh, nak masak, nak minum …semua guna air. Tak ada air ni lebih menyeksakan daripada tak ada api (elektrik). Dahla notis amaran pun tak ada (tak diberikan),” kata ibu kepada empat cahaya mata itu.

Bagi seorang pekerja swasta, Muhammad Radzi Samsudin, 38, dia singgah ke pasar raya itu untuk membeli air minuman dalam perjalanan pulang dari pejabatnya.
“Masa saya sampai saya tengok orang dah mulai ramai. Boleh kata setiap troli ada air mineral sama ada yang diletakkan dalam kotak atau botol,” katanya yang mendapat tahu mengenai masalah itu menerusi aplikasi Whatsapp.
Terdahulu, Kosmo! Online sebentar tadi melaporkan operasi loji rawatan air (LRA) di Sungai Dua di sini terpaksa dihenti tugas selama empat jam hari ini kerana kadar kekeruhan air mentah yang tinggi di Sungai Muda susulan banjir di Baling, Kedah.
Ketua Menteri, Chow Kon Yeow berkata, operasi loji itu ditutup bermula 8 pagi hingga 12 tengah hari tadi kerana air mentah dari Sungai Muda telah tercemar dengan selut dan pasir sehingga menyebabkan loji rawatan tidak dapat berfungsi dengan baik.
Sementara itu, Ketua Pegawai Eksekutif Perbadanan Bekalan Air Pulau Pinang (PBAPP), Datuk Jaseni Maidinsa pula berkata, pihaknya menjangkakan tekanan bekalan air di semua saluran paip di seluruh Pulau Pinang akan dipulihkan pada pukul 12 tengah hari Khamis. KOSMO! ONLINE


Pekerja ladang cedera dipijak gajah
Oleh SALEHUDIN MAT RASAD

6 Julai 2022, 5:13 pm
TEMERLOH – Seorang pekerja ladang cedera selepas dipijak sekumpulan gajah liar ketika sedang bekerja di Ladang Semantan Mentakab di sini hari ini.
Dalam kejadian kira-kira pukul 8 pagi itu mangsa, N. Arjunan, 55, mengalami patah pergelangan kaki kiri dan mengalami kecederaan.
Pengarah Jabatan Perlindungan Hidupan Liar dan Taman Negara (Perhilitan) Pahang, Rozidan Md Yasin berkata, kejadian berlaku dalam Ladang Semantan Mentakab yang bersempadan dengan Hutan Simpan Kemasul di sini.
Mangsa dibantu beberapa individu untuk dihantar ke hospital.
“Selepas kejadian pada pukul 8 pagi, mangsa menghubungi penolong pengurus ladang untuk mendapatkan bantuan dan seterusnya dibawa ke Hospital Sultan Haji Ahmad Shah (Hoshas) Temerloh.
“Pejabat Perhilitan Temerloh menerima aduan berkaitan perkara tersebut pada pukul 4.15 petang dan dua staf bergegas ke lokasi kejadian,”katanya di sini hari ini.
Menurutnya, berdasarkan pemantauan di lokasi kejadian terdapat sepasang kasut, topi dan sebotol air mineral mangsa serta terdapat kesan tapak gajah liar. – KOSMO! ONLINE.


Kerajaan ‘multiverse’ hancurkan kepercayaan saya – Diana Danielle
Oleh MOHD. HAIKAL ISA

6 Julai 2022, 5:01 pm
PETALING JAYA – Pelakon dan penyanyi Diana Danielle membuat pengakuan seolah-olah telah hilang kepercayaan terhadap sistem politik Malaysia.
Isteri kepada pelakon Farid Kamil itu juga bertegas tidak berminat untuk mengambil tahu isu politik negara namun tetap akan menjalankan tanggungjawab sebagai seorang pengundi.
Diana atau nama sebenarnya, Diana Danielle Danny Beeson itu bagaimanapun menyeru orang ramai menjalankan peranan sebagai rakyat dengan keluar mengundi apabila tiba masanya kelak.
“Biar saya nyatakan di sini: saya akan keluar mengundi dan mempertahankan hak saya tapi saya tidak berminat tentang kemas kini harian berbentuk politik lagi.
“Tolonglah, jangan persendakan undian kami dengan membentuk kerajaan ‘multiverse’. Itulah apa yang menghancurkan kepercayaan saya sebagai seorang rakyat,” coretnya menerusi satu ciapan Twitter.
Tangkap layar interaksi antara pelakon Diana Danielle dan Ketua Pembangkang, Anwar Ibrahim dalam Twitter yang meraih perhatian warganet.
Menerima reaksi pelbagai disebabkan ciapan berkenaan, Diana, 31, menegaskan, pendapat yang diluahkannya itu adalah bersifat peribadi dan terpulang kepada penerimaan sesiapa yang membaca.

“Apa yang saya ciap hanyalah pendapat peribadi. Betul atau salah, setuju atau tidak, valid (sah) atau sebaliknya, sebenarnya tak penting pun.
“Apa yang saya luahkan itu hanya menyatakan perspektif terkini saya dan perihal itu (perspektif) boleh berubah mengikut masa,” katanya lagi.
Terdahulu, pelakon filem Gol & Gincu Vol. 2 itu membidas ciapan Twitter dimuat naik Ketua Pembangkang, Datuk Seri Anwar Ibrahim yang menyifatkan jika rakyat memilih untuk menolak politik, mereka sedang mengorbankan masa depan anak-anak.
Ciap Diana: “Saya menolak sebab tak kisahlah siapa yang saya undi, akan ada kerajaan back door, side door, rotating door, emergency door dan Narnia (dunia fantasi rekaan) dipenuhi dengan mereka yang saya tak undi pun.
“Ambil alih kerajaan dan membiarkan samseng masuk. Apa gunanya?,” ciapnya. – KOSMO! ONLINE


Macau Scam: Guru lesap RM63,800 kerana ditipu
Oleh ASLIZA MUSA

6 Julai 2022, 5:26 pm
TELUK INTAN – Gara-gara takut didakwa dan ditangkap kononnya terlibat dalam kegiatan penggubahan wang haram, seorang guru wanita lesap RM63,800 setelah terpedaya dengan tawaran penyelesaian oleh pegawai polis dikenali Datuk Fauzi.
Ketua Polis Daerah Hilir Perak, Asisten Komisioner Ahmad Adnan Basri berkata, kejadian itu bermula selepas mangsa berusia 49 tahun dihubungi seorang lelaki minggu lalu mendakwa daripada Lembaga Hasil Dalam Negeri (LHDN) cawangan Teluk Intan.
Katanya, menerusi panggilan itu, lelaki tersebut memaklumkan yang mangsa mempunyai tunggakan cukai namun dakwaan itu telah dinafikan guru berkenaan.
“Panggilan telefon disambung ke Ibu Pejabat Polis Daerah (IPD) Hilir Perak di mana seorang lelaki dikenali Sarjan Khairul mengatakan mangsa terlibat kegiatan penggubahan wang haram yang boleh diambil tindakan mahkamah.
“Suspek kemudian menyambung panggilan itu kepada Inspektor Fazley dari IPD Ipoh diikuti pegawai polis di Bukit Aman bernama Datuk Fauzi bagi membantu mangsa menyelesaikan kes tersebut di mana dia perlu membuat sejumlah bayaran,” katanya di sini hari ini.
Menurut beliau, mangsa telah diminta memberi maklumat kad bank miliknya serta nombor Kod Pengesahan Transaksi (TAC) kepada Datuk Fauzi untuk siasatan.

Katanya, mangsa hanya menyedari ditipu selepas mendapati terdapat pengurangan wang sebanyak RM61,150 dalam akaun banknya sebelum tampil membuat laporan polis semalam.
“Siasatan awal mendapati wang mangsa telah dipindahkan ke akaun pihak ketiga secara berperingkat melalui tiga transaksi berjumlah RM24,800, RM30,000 dan RM9,000.
“Siasatan lanjut sedang dijalankan bagi mengesan suspek dan kes disiasat mengikut Seksyen 420 Kanun Keseksaan kerana tipu,” katanya. – KOSMO! ONLINE


JAS temui petunjuk baharu pencemaran Sungai Chandong
Oleh MOHD YUNUS YAKKUB

6 Julai 2022, 5:32 pm
SHAH ALAM – Misteri pencemaran Sungai Chandong Pulau Indah minggu lalu menemui petunjuk baharu susulan penahanan lori tangki di sebuah premis di Pelabuhan Klang dekat sini semalam.
Penemuan lori tangki itu hasil serbuan hampir empat jam bermula pukul 6.30 petang di premis yang turut dijadikan pusat pengumpulan buangan terjadual tanpa kelulusan Jabatan Alam Sekitar (JAS).
Bagaimanapun, tiada tangkapan dilakukan dalam serbuan bersama Majlis Perbandaran Klang (MPK) itu
Pengarah JAS Selangor, Nor Aziah Jaafar berkata, hasil pemeriksaan turut menemui sebanyak 100 tong Intermediate Bulk Container (IBC) berisi pelbagai buangan seperti buangan cat, buangan dakwat, asid terpakai dan minyak hitam terpakai.
Selain itu, katanya, pihak JAS menemui kesan-kesan buangan pigmen berwarna merah pada penutup bahagian atas lori tangki.
“Beberapa sampel buangan telah diambil untuk dihantar ke Jabatan Kimia Malaysia (JKM) bagi analisis kimia komposisi buangan.

“Siasatan dilakukan mengikut Seksyen 34B, 34A, Seksyen 18 dan Sekysen 19 Akta Kualiti Alam Sekeliling, 1974 kini tertumpu kepada pemilik premis dan pengendali haram yang terlibat,” katanya dalam kenyataan hari ini.
Beliau memberitahu, berdasarkan rekod sebanyak 14 buah premis sekitar Klang dan daerah ini telah digempur pegawai JAS namun tidak menemui kegiatan yang mencurigakan sejak kejadian 29 Jun lalu.
“Dengan penemuan terbaru ini, pihak JAS percaya misteri pencemaran air merah di Sungai Chandong hampir menemui jawapannya. -KOSMO! ONLINE


Isu terkandas, jemaah haji terima semula duit pakej
Oleh MOHD RIDZAUDDIN ROSLAN

6 Julai 2022, 5:18 pm
SEPANG- Agensi pelancongan menguruskan sebilangan jemaah haji yang gagal terbang ke Tanah Suci semalam ekoran didakwa tidak mempunyai dokumen perjalanan lengkap termasuk visa sudah memulangkan kembali wang pakej kepada individu terlibat.
Ketua Polis Daerah KLIA, Asisten Komisioner Imran Abd. Rahman berkata, agensi terlibat telah memulangkan wang pakej kepada jemaah terlibat selepas satu laporan polis dibuat semalam.
“Jemaah terlibat menggunakan perkhidmatan agensi swasta untuk ke Tanah Suci dan bukannya menerusi Tabung Haji (TH). Bagaimanapun, ketika hari keberangkatan, mereka gagal terbang atas beberapa faktor termasuk tiada pesawat.
“Kita percaya, jemaah membuat laporan kepada polis kerana merasakan mereka ditipu dan tidak berpuas hati dengan agensi pelancongan terbabit,” katanya ketika dihubungi Kosmo! di sini tadi.
Katanya, selepas jemaah membuat laporan kepada polis, pihak agensi tersebut tampil untuk membuat pemulangan wang kepada jemaah berkenaan.
“Pengadu juga telah menarik balik laporan polis semalam selepas menerima kembali wang pakej daripada agensi pelancongan itu,” jelasnya.

Sementara itu, ketika ditanya mengenai pakej dibeli pengadu itu, Imran berkata, pihaknya percaya pakej ke Tanah Suci itu melibatkan visa jenis furada.
“Bagaimanapun, kami tidak mempunyai butiran lanjut mengenai pakej yang dibeli daripada agensi pelancongan itu,” jelasnya.
Semalam tular satu video di laman media sosial memaparkan sekumpulan bakal jemaah haji berkumpul di pekarangan Pusat Konvensyen Movenpick di sini selepas mendakwa gagal terbang ke Tanah Suci ekoran ketiadaan visa dan pasport.
Sebelum ini, umat Islam di negara ini dinasihatkan supaya lebih teliti dan berhati-hati sebelum menggunakan khidmat mana-mana pihak yang menawarkan visa furada bagi menunaikan ibadah haji.
Visa furada ialah visa yang diuruskan sendiri dan dilaporkan dikeluarkan oleh Arab Saudi, tanpa membabitkan jumlah kuota yang diperoleh Tabung Haji. -KOSMO! ONLINE


Lebih 110 negara catat peningkatan kes Covid-19
Oleh MOHD RIDZAUDDIN ROSLAN

6 Julai 2022, 4:58 pm
PUTRAJAYA – Lebih 110 negara di seluruh dunia merekodkan peningkatan kes Covid-19 didorong oleh penularan dua subvarian iaitu Omicron BA.4 dan BA.5 yang menyebabkan jangkitan secara pantas.
Menteri Kesihatan, Khairy Jamaluddin Abu Bakar berkata, selain Malaysia, negara jiran seperti Singapura dan Indonesia sedang mengalami peningkatan kes susulan penularan subvarian berkenaan.
“Jangan ambil ringan situasi ini, ramai di sekeliling kita yang tidak dijangkiti Covid-19 sepanjang dua tahun lepas kini telah dijangkiti.
“Pakai pelitup muka di tempat tertutup dan sesak serta amalkan TRIIS (Test, Report, Isolate, Inform dan Seek). Dapatkan dos penggalak dan penggalak kedua bagi warga emas serta golongan berisiko tinggi,” katanya menerusi ciapan di Twitter sebentar tadi.
Semalam, sebanyak 2,932 kes baharu Covid-19 dilaporkan di negara ini  termasuk dua kes import menjadikan jumlah keseluruhan jangkitan sebanyak 4,540,965 setakat ini.
Selangor mencatatkan jumlah kes harian tertinggi iaitu 959 kes diikuti Kuala Lumpur (947), Perak (194), Negeri Sembilan (176), Sabah (143), Pulau Pinang (107) dan Kedah (67).

Turut menyumbang kepada jumlah kes harian itu ialah Putrajaya (61), Johor (57), Sarawak (54), Pahang (51), Melaka (42), Kelantan (30), Terengganu (18), Labuan (16) dan Perlis (10).
Dalam perkembangan sama, sebanyak empat kematian dilaporkan dengan satu kes meninggal dunia di luar hospital atau brought in dead (BID).
Jumlah kematian yang direkodkan setakat ini adalah sebanyak 35,787. -KOSMO! ONLINE


Tiada lagi tangkapan kes samun dan bunuh
Oleh AZIZAH SHAFIEI

6 Julai 2022, 3:56 pm
BERA – Masih tiada sebarang tangkapan dilakukan polis susulan kes seorang wanita yang mati dijerut seorang lelaki dalam kejadian samun di Felda Mengkuang dekat sini semalam.
Pemangku Ketua Polis Daerah Bera, Deputi Superintendan N. Kumaran berkata, polis masih giat melakukan siasatan bagi mengesan suspek terlibat.
“Siasatan masih berjalan dan setakat ini, belum ada tangkapan dibuat,” katanya di sini hari ini.
Dalam kejadian samun semalam mangsa, Siti Zuliana Said, 52, dibunuh oleh suspek apabila dijerut dengan menggunakan kabel pengecas telefon di dalam bilik mangsa.
Dalam kejadian kira-kira pukul 6 pagi itu menyaksikan suami mangsa yang berusia 60 tahun mengalami kecederaan di bahagian kepala selepas diketuk dengan objek tumpul oleh suspek.
Bagaimanapun, anak bongsu mangsa, Muhammad Khairi Ramadan Mohd Haris, 22 yang ketika itu berada dalam rumah yang sama, selamat dan tidak mengalami kecederaan.

Sementara itu sehingga pukul 3 petang ini mayat mangsa masih belum dibawa pulang dan berada di Hospital Sultan Haji Ahmad Shah (Hoshas) Temerloh untuk proses bedah siasat. – KOSMO! ONLINE


‘Malaikat’ boleh pegang IC tolong mengundi
Oleh KOSMO!

6 Julai 2022, 4:06 pm
PETALING JAYA – Seorang penceramah parti politik mendakwa malaikat boleh datang membantu mengundi parti mereka jika diizinkan Allah.
Menerusi satu klip video yang sedang tular di media sosial ketika ini, penceramah yang difahamkan dari Kelantan itu berkata, malaikat boleh berupa menjadi pengundi dan boleh membantu parti terbabit.
“Malaikat boleh beratur dan berdiri serta berupa menjadi manusia untuk membantu mengundi parti kita.
“Dulu pada 1990 kita menang 39-0 seperti ada persefahaman antara malaikat, jika diizinkan Allah perkara itu boleh berlaku, ” jelasnya menerusi satu ceramah umum beberapa tahun lalu.
Difahamkan video tersebut kembali tular di beberapa media sosial terutamanya Facebook dan Tik Tok ketika ini.
Rata-rata orang ramai yang menyaksikan klip video tersebut menganggap ucapan tersebut tidak perlu diucapkan dan salah faham boleh berlaku.

“Macamana parti lain nak menang, dia pakai malaikat rupanya. Tolong lah jangan guna agama bahaya jika orang salah faham,” jelas Mistake Indentiti.
“Dah keluar dah fatwa puak dia, ini lah yang bahaya ni. Jangan la sampai mengarut sampai ke situ.
“Ingatlah jangan guna agama untuk raih undi, kefahaman macam ni kena siasat, bahaya ni, ” ujar Cikgu Mung. – KOSMO! ONLINE.


UPNM juara Piala Menteri Pengajian Tinggi
Oleh MUHAMMAD ZUHAILY BADLISHAH

6 Julai 2022, 4:20 pm
KUALA LUMPUR – Universiti Pertahanan Nasional Malaysia (UPNM) melakar sejarah tersendiri apabila buat julung kalinya menjuarai Kejohanan Bola Sepak Piala Menteri Pengajian Tinggi 2022.
Kejayaan itu hadir selepas UPNM menewaskan Universiti Kebangsaan Malaysia (UKM) dengan keputusan agregat 3-0 selepas mencatat kemenangan 2-0 pada aksi final kedua di Stadium UKM, Bangi semalam.
Berbekalkan kemenangan tipis 1-0 di Stadium UPNM di Sungai Besi minggu lalu, pasukan pelawat dijangka berdepan kesukaran menentang UKM yang merupakan juara tiga kali kejohanan tersebut.
Lebih mendebarkan apabila Stadium UKM mencetuskan suasana luar biasa apabila dibanjiri lebih lima ribu penonton daripada kedua-dua IPT dengan sorakan gendang dan nyanyian ‘Ultras’ tanpa henti hingga tamat permainan.
NORAINI (tengah) turut hadir menyaksikan perlawanan akhir Piala Menteri Pengajian Tinggi antara UPNM dan UKM di Stadium UKM semalam.
Begitupun, ia sama sekali tidak dapat mematahkan semangat UPNM yang ternyata begitu kental sekalipun UKM dilihat lebih banyak menguasai permainan secara keseluruhan.
Pemain tengah UPNM, Muhammad Ikhmal Zuri Ismadi melakukan rembatan jarak jauh untuk menghasilkan jaringan pertama pasukan pelawat pada minit ke-16.

Situasi itu mengejutkan tuan rumah yang terus bekerja keras untuk mencari jaringan, namun terlepas beberapa peluang keemasan dan dihampakan oleh kekebalan penjaga gol UPNM, G.Navind Raj.
Kapten UPNM, N. Thineswaran meleburkan harapan UKM untuk bangkit apabila meledak jaringan cantik ke sudut yang sukar untuk memastikan pasukannya selesa mendahului 2-0 di penghujung permainan.
MUHAMMAD HADI (tiga dari kanan) memenangi anugerah penjaring terbanyak kejohanan.
Ia sekaligus membolehkan UPNM merangkul kejuaraan pertama pada edisi ke-10 kejohanan yang turut menyaksikan Menteri Pengajian Tinggi, Datuk Seri Dr. Noraini Ahmad hadir menyaksikan perlawanan akhir tersebut.
Lebih manis, UPNM turut merangkul dua anugerah individu menerusi kejayaan Thineswaran dinobatkan sebagai pemain terbaik perlawanan akhir dan Muhammad Hadi Mohamad sebagai penjaring terbanyak kejohanan.
Sebagai rekod, tempat ketiga menjadi milik Universiti Sultan Zainal Abidin (UniSZA) dan Universiti Teknologi Mara (UiTM) terpaksa berpuas hati di tempat keempat. – KOSMO! ONLINE


Filem Mat Kilau: Kerajaan negeri pertimbang lokasi penggambaran jadi destinasi pelancongan
Oleh ASLIZA MUSA

6 Julai 2022, 4:02 pm
IPOH – Kerajaan negeri sedia mempertimbangkan cadangan untuk menjadikan lokasi penggambaran filem Mat Kilau di Padang Koba Teluk Bakong dekat Bota sebagai destinasi tarikan pelancong.
Pengerusi Jawatankuasa Perumahan, Kerajaan Tempatan dan Pelancongan negeri, Datuk Nolee Ashilin Mohamed Radzi berkata, cadangan tersebut dilihat baik untuk menarik kehadiran pelancong bagi mengunjungi lokasi penggambaran filem hebat itu.
“Setakat ini kita belum lakukan apa-apa lagi untuk kekalkan lokasi pengambaran filem itu kerana difahamkan ia bukan set kekal.
“Bagaimanapun, kita akan lihat semula cadangan itu sama ada perlu untuk mengekalkannya sebagai destinasi popular dalam perfileman,” katanya kepada pemberita pada sidang akhbar program Apresiasi Seni Budaya dan Warisan Negeri Perak di Kompleks Jabatan Kebudayaan dan Kesenian Negara Perak, di sini hari ini.
Mengulas lanjut beliau berkata, Perak mempunyai banyak lokasi menarik yang sesuai dijadikan set penggambaran dan ia telah pun terbukti menerusi beberapa filem sebelum ini.
Malah, katanya, sejak tahun 2016 di bawah Perak Film Office (PFO), pihak itu telah menyediakan khidmat membantu pengusaha filem mendapatkan lokasi yang bersesuaian dengan kehendak mereka.

Katanya, langkah itu berjaya memperkenalkan banyak lokasi-lokasi menarik di Perak termasuklah Kapal Korek Warisan Negara iaitu Tanjung Tualang Nombor 5 (TT5) yang telah dilakukan beberapa siri penggambaran di situ. – KOSMO! ONLINE


Warga emas parah disondol babi hutan ketika kutip durian
Oleh ROHANA MOHD. NAWI

6 Julai 2022, 4:48 pm
KOTA BHARU – Seorang warga emas parah selepas disondol seekor babi hutan sewaktu mengutip buah durian di dusun buah-buahan berhampiran rumahnya di Taman Desa Wangi, Kampung Kubang Siput dekat Pasir Tumboh di sini hari ini.
Dalam kejadian pada pukul 9 pagi itu, mangsa, Omar Ngah, 78, cedera di kepala, telinga dan kedua-dua belah tangannya selepas bergelut dengan haiwan tersebut selama lima minit.
Cucu mangsa, Mohamad Nizam Mohamad, 34, berkata, dia menyedari kejadian itu selepas terdengar jeritan datuknya yang meminta pertolongan dari kawasan dusun yang terletak kira-kira 150 meter dari rumah.
Menurutnya, dia yang sedang membakar sate bergegas ke dusun sebelum mendapati datuknya berada di dalam parit pada kedalaman 0.5 meter dengan keadaan badannya berlumuran darah.
“Saya ternampak seekor babi hutan berada berhampiran datuk. Haiwan itu seolah-olah mahu menerkam ke arah saya, namun saya sempat mencapai sebatang kayu untuk menghalaunya.
“Tiga ekor lagi babi hutan sedang berkeliaran di dalam dusun. Saya meunggu beberapa minit sehingga kesemuanya berlalu pergi sebelum memapah datuk ke kawasan rumah,” katanya ketika ditemui di rumahnya di Pasir Tumboh hari ini.

Menurut Mohamad Nizam, isterinya, Norkhatimah Ibrahim, 30, menghubungi ambulans untuk membawa datuknya ke Hospital Universiti Sains Malaysia (HUSM), Kubang Kerian di sini dan warga emas itu dilaporkan stabil.
Sementara itu, isteri mangsa, Zakaiah Deraman, 75, berkata, kejadian berlaku selepas dia dan suami pulang bersarapan di sebuah kedai berhampiran kawasan rumah mereka.
“Saya pulang ke rumah manakala suami pula beritahu dia mahu melihat durian di dusun rakannya. Kejadian seperti ini tidak pernah berlaku sebelum ini,” katanya. – KOSMO! ONLINE


Penganjuran mesyuarat PIBG Tanah Merah tidak guna dana KPM
Oleh MOHD. HUSNI MOHD. NOOR

6 Julai 2022, 4:29 pm
PUTRAJAYA – Penganjuran Majlis Perasmian Mesyuarat Agung PIBG Secara Berkelompok sekolah-sekolah di Tanah Merah, Kelantan pada 2 Julai lalu tidak menggunakan dana Kementerian Pendidikan (KPM) sebaliknya dibiayai oleh Ahli Parlimen Tanah Merah.
Menteri Kanan Pendidikan, Datuk Dr. Radzi Jidin berkata, pihaknya sudah membuat semakan dan tiada sebarang peruntukan KPM dikeluarkan bagi program itu.
“Tiada sesen pun digunakan sama ada di peringkat Jabatan Pendidikan Negeri (JPN), Pejabat Pendidikan Daerah (PPD) atau sekolah digunakan untuk membiayai majlis itu.
“Sebaliknya, sumbangan dan perbelanjaan bagi program ini dibiayai oleh Ahli Parlimen Tanah Merah,” katanya menerusi hantaran di Facebook tadi.
Sebelum ini, bekas Perdana Menteri, Datuk Seri Najib Razak mempersoal samada ada majlis perasmian PIBG itu di biaya oleh KPM atau tidak kerana ia menawarkan pelbagai cabutan bertuah menarik termasuk kereta, motosikal, lembu dan telefon bimbit.
Perkara berkenaan turut dipersoalkan Ahli Majlis Kerja Tertinggi (MKT) UMNO, Isham Jalil. – KOSMO! ONLINE


Persatuan penyembelih bantu pantau sembelihan haiwan
Oleh ABDUL RAZAK IDRIS

6 Julai 2022, 4:19 pm
SHAH ALAM – Persatuan Penyembelih Ternakan Halal Malaysia (PPTHM) Selangor akan membantu memantau isu penyembelihan haiwan ternakan seperti ayam dan lembu di negeri ini.
Timbalan Pengerusinya, Datuk Seri Suhaimi Hashim berkata, langkah itu bertepatan bagi memastikan umat Islam tidak was-was ketika membeli haiwan tersebut.
Katanya, Selangor sebagai negeri termaju sewajarnya mempunyai pertubuhan bukan kerajaan (NGO) yang aktif memantau kegiatan penyembelihan itu.
“Kita akan bekerjasama rapat dengan Bahagian Halal Jabatan Agama Islam Selangor (JAIS) untuk membuat pemantauan di pusat penyembelihan dan pasar basah.
“Kursus penyembelihan sama ada untuk amalan rutin dan untuk korban akan diadakan dari masa ke semasa,” katanya ketika ditemui di sini, hari ini.
Beliau menjelaskan, PPTHM ditubuhkan pada 25 Jun lalu dianggotai oleh seramai 40 individu terdiri daripada penternak, pekerja pusat penyembelihan dan bekas kakitangan JAIS. – KOSMO! ONLINE


Amir Daniel mahu ulang kejayaan SPM di Sukan Komanwel
Oleh KOSMO!

6 Julai 2022, 4:12 pm
NILAI – Kejayaan meraih keputusan 8A dalam Sijil Pelajaran Malaysia (SPM) 2021 membakar semangat atlet judo, Amir Daniel Abdul Majeed, 18, untuk bertarung dalam Sukan Komanwel 2022 Birmingham pada hujung bulan ini.
Pemenang pingat gangsa Sukan SEA Hanoi 2022 berkata, sebelum pandemik Covid-19, dia berjanji kepada jurulatih untuk memperoleh 8A dalam SPM.
“Syukur saya telah mencapainya. Kini sudah tiba masa untuk meraih kejayaan dalam judo pula. Ia menjadi motivasi buat diri saya dalam mengimbangi sukan dan akademik,” katanya.
Dia berkata demikian selepas lawatan Chef de Mission (CDM) ke Sukan Komanwel Birmingham 2022, Datuk Shahrul Zaman Yahya ke kem latihan pasukan judo negara di Velodrom Nasional di sini semalam.
Menurutnya, ini merupakakn kali pertama dia menyertai acara judo di Sukan Komanwel untuk kategori lelaki 73 kilogram (kg) bersama atlet wanita, S. Kamini Sri, 25, yang bertanding bagi kategori wanita 57kg.
“Rasa gementar ada tetapi dengan sokongan dan bimbingan jurulatih (Md. Nashriq Md. Nassier) dan rakan-rakan, kami yakin mampu mempamerkan aksi terbaik,” katanya yang mensasarkan penyertaan hingga ke peringkat suku akhir.

Sementara itu, Shahrul Zaman berkata, Amir Daniel memberitahu hasrat untuk menyambung pelajaran ke Jepun yang terkenal dengan judo peringkat tinggi.
“Kami harap hasrat itu tercapai supaya dia boleh belajar dan mengembangkan bakat serta keupayaan judo semasa belajar di negara tersebut,” katanya.
Beliau berkata, negara berharap kedua-dua atlet judo itu akan memberikan aksi yang terbaik apabila bersaing dengan atlet dari negara yang tidak pernah mereka berdepan.
“Keinginan untuk meraih pingat bukan mudah tetapi tidak mustahil kerana sukan judo bersifat subjektif kerana ada juri yang mengira markah,” katanya. – KOSMO! ONLINE


Jangan cakap apa-apa, diam itu lebih baik – Fazura
Oleh NUR EMIRA SAIZALI

6 Julai 2022, 4:28 pm
PETALING JAYA – Sejak kebelakangan ini, media sosial dibanjiri dengan berita pembunuhan tragis dan kisah menyayat hati yang berlaku dalam kalangan masyarakat negara dan meraih jutaan respons daripada orang ramai.
Melihat ramai yang melontarkan pandangan sendiri isu tersebut, aktres popular, Fazura berpendapat orang ramai disarankan untuk tidak mengeluarkan sebarang komen tanpa mengetahui kebenaran di sebalik sesuatu perkara.
“Hari ini (semalam) saya terfikir kenapa kita selalu buang masa untuk komen benda yang kita tak tahu dan tiada kena mengena dengan kita.
“Kadang-kadang saya terbaca macam-macam dalam media sosial. Kita seperti tahu tentang semua yang berlaku termasuk mengenai kehidupan seseorang.
“Sebenarnya kita tak tahu pun tentang kehidupan dan apa yang berlaku di dalam rumah mereka. Kita tak tahu apa-apa pun,” katanya dalam satu video TikTok.
Dalam pada itu, pelakon filem Pisau Cukur berkenaan menasihatkan orang ramai agar tidak mengeluarkan sebarang kenyataan sebelum mengetahui sesuatu kebenaran.

“Saya rasa lebih baik untuk kita tak bercakap apa-apa. Diam itu lebih baik.
“Sebab kita memang tak tahu apa-apa. Doa yang baik-baik,” katanya lagi.
Untuk info, sejak beberapa hari lalu negara digemparkan dengan beberapa kes pembunuhan melibatkan pasangan suami isteri serta ibu dan anak. – KOSMO ONLINE


Tze Yong tak sabar berdepan Tien Chen
Oleh MUHAMMAD HELMEE RAMLI

6 Julai 2022, 4:26 pm
KUALA LUMPUR – Pemain perseorangan lelaki utama kebangsaan, Ng Tze Yong melepasi halangan pertama pada Kejohanan Badminton Malaysia Masters di Arena Axiata, Bukit Jalil selepas menewaskan pemain Kanada, Brian Yang.
Pada aksi pusingan pertama yang berlangsung hari ini, pemain No.48 dunia itu mencatat kemenangan 21-15, 21-15 bagi menempah pertemuan dengan pilihan keempat kejohanan dari Taiwan, Chou Tien Chen di pusingan kedua esok.
Tze Yong tekad untuk menampilkan aksi terbaik berdepan Tien Chen kerana menganggap peluang menentang pemain ternama tidak selalu datang, lebih-lebih lagi dalam kejohanan berstatus Jelajah Dunia Super 500 itu.
“Esok saya akan bermain menentang Tien Chen tetapi saya tidak mahu fikir banyak sangat kerana apa yang penting adalah fokus terhadap permainan. Bagaimanapun, saya teruja untuk bertemu pemain ternama sepertinya.
“Bagi saya, bukan sesuatu yang mudah untuk dapat peluang beraksi menentang pemain dengan status seperti Tien Chen. Saya harap dapat tampilkan aksi terbaik esok,” katanya selepas tamat perlawanan semalam.
Mengulas aksi menentang Yang hari ini, Tze Yong menyuarakan rasa puas hati kerana dapat menewaskan pemain yang berada pada ranking lebih tinggi di kedudukan ke-31 dunia.

“Saya gembira dengan permainan hari ini memandangkan dia adalah pemain yang berada pada ranking lebih tinggi. Ini adalah pertemuan kedua kami sejak Kejohanan Remaja Dunia tetapi tidak banyak yang saya fikir.
“Sepanjang perlawanan itu, saya hanya fokus terhadap permainan sendiri walaupun agak penat selepas bermain dua perlawanan di pusingan kelayakan. Satu kejutan juga untuk saya kerana menang dengan pemain ranking lebih tinggi,” ujarnya. – KOSMO! ONLINE


Netizen kagum pawang Subang cium buaya
Oleh KOSMO!

7 Julai 2022, 9:30 pm
JAKARTA – Aksi seorang lelaki yang didakwa ‘pawang buaya’ mencium kepala reptilia itu menjadi tular dengan ramai netizen menganggap perbuatan tersebut berbahaya, lapor laman berita Suara.com hari ini.
Berdasarkan video yang dikongsikan dalam akaun Instagram @indoflashlight, kejadian tersebut dikatakan berlaku di Subang, wilayah Jawa Barat.
Ia memaparkan seorang lelaki sedang mencangkung di tepi   kolam berlumut sambil memercik air ke arah seekor buaya yang membuka luas mulutnya.
Dia kemudian menghampiri buaya tersebut dan mencium  kepala binatang buas itu.
Buaya tersebut hanya berdiam diri sebelum menyelam semula ke dalam air secara perlahan-lahan.
Video tersebut menjadi tular dengan ramai netizen mengecam tindakan tersebut meskipun mengagumi keberanian lelaki berkenaan.

“Jangan sesekali menyangka kita mampu menjinakkan buaya. Sejinak-jinak buaya pasti naluri buasnya akan muncul.
“Kucing yang dibela di rumah pun kadang-kadang mencakar tuannya, apatah lagi buaya yang bukannya haiwan peliharaan,” nasihat seorang netizen. – Agensi


Lelaki ditemui mati tergantung pada anjung rumah
Oleh TOREK SULONG

7 Julai 2022, 11:29 pm
PASIR PUTEH – Seorang lelaki ditemui mati dengan keadaan leher tergantung pada tali di bahagian anjung di hadapan rumahnya di Kampung Tok Bali di sini hari ini.
Mayat mangsa yang berusia 36 tahun itu dijumpai oleh ahli keluarganya sebelum mereka terus membuat laporan di Balai Polis Cherang Ruku di sini.
Ketua Polis Daerah Pasir Puteh, Superintendan Zaizul Rizal Zakaria berkata, anggota polis terus bergegas ke lokasi kejadian sebelum melihat mangsa berada dalam keadaan tergantung dan sudah tidak bernyawa.
Menurutnya, siasatan di lokasi kejadian turut mendapati tiada sebarang unsur jenayah yang boleh dikaitkan dengan kes tersebut.
“Selain itu, tiada sebarang kecederaan dikesan pada anggota badan mangsa sebelum mayat lelaki itu dihantar ke Hospital Tengku Anis di sini untuk dibedah siasat.
“Laporan bedah siasat mendapati punca kematian mangsa yang tidak mempunyai pekerjaan tetap itu disebabkan kekurangan oksigen dalam darah,” katanya dalam satu kenyataan hari ini.

Menurut Zaizul Rizal, berdasarkan pemeriksaan, mangsa juga tidak mempunyai sebarang rekod jenayah lampau dan kes diklasifikasikan sebagai mati mengejut.
Mana-mana individu yang mempunyai masalah kemurungan atau menghadapi tekanan boleh menghubungi Perkhidmatan Kesihatan Mental dan Sokongan Psikososial (MHPSS) di 03-29359935 atau 014-3223392 atau Talian Kasih 15999/WhatsApp Talian Kasih di 019-2615999. – KOSMO! ONLINE


Dua remaja maut motosikal dinaiki terbabas
Oleh WAT KAMAL ABAS

7 Julai 2022, 11:42 pm
TAIPING – Dua remaja maut setelah motosikal yang dinaiki terbabas di KM 206.6 Lebuh Raya Utara-Selatan malam ini.
Jurucakap Bomba Perak berkata, kedua-dua remaja itu, Aiman Adha Mansor, 19, dan Muhammad Afif Haikal Mohamad Rizal, 19, menaiki sebuah motosikal jenis Yamaha Y15 telah terbabas di kawasan tersebut.
“Salah seorang daripada mangsa telah tersepit di antara pembahagi jalan, manakala seorang lagi telah tercampak ke tepi jalan. Pegawai perubatan yang hadir ke lokasi telah mengesahkan kedua -dua mangsa maut di tempat kejadian,” katanya dalam satu kenyataan hari ini.
Menurutnya, anggota bomba dari Balai Bomba dan Penyelamat (BBP) Kamunting telah mengeluarkan mangsa yang tersepit di antara pembahagi jalan itu.
Kedua-dua mayat mangsa telah diserahkan kepada pihak polis untuk tindakan selanjutnya. – KOSMO! ONLINE


Tetamu majlis kahwin asyik tonton persembahan dangdut jatuh longkang
Oleh KOSMO!

7 Julai 2022, 10:00 pm
JAKARTA – Sebuah klip video tular di media sosial Indonesia memaparkan beberapa tetamu wanita di sebuah majlis perkahwinan terjatuh ke dalam longkang besar selepas lantai kayu tempat mereka duduk runtuh, lapor laman berita Suara.com.
Video berkenaan dimuat naik dalam akaun Instagram @andreli_48.
Insiden berlaku ketika wanita-wanita itu asyik menonton persembahan nyanyian dangdut di atas pentas kayu.
Khemah yang menutupi pentas itu didirikan di atas longkang besar yang ditutup dengan lantai kayu.
Wanita-wanita itu menjerit setelah terjatuh sehingga menyebabkan tetamu lain yang hadir mengerumuni kawasan tersebut.
Beberapa wanita dilihat berada di dalam air dan pakaian mereka basah kuyup. Tetamu lain cuba menghulurkan tangan untuk mengeluarkan mereka.

Majlis perkahwinan itu bagaimanapun berjalan seperti biasa setelah kekecohan berlaku. Kejadian dikatakan berlaku di Cibereng, Jawa Barat.
Video berkenaan mendapat perhatian netizen di ruangan komen.
“Automatik gatal kena air sisa dapur, air mandi, air kencing dan sampah yang melekat pada baju,” kata seorang netizen.
“Sebelum ni majlis di atas kubur, sekarang di atas longkang. Esok di atas atap pula?” komen netizen lain. – Agensi


Penduduk flat Bayan Baru sanggup beratur panjang tadah air
Oleh NOOR HASLIZA NUSI

7 Julai 2022, 9:19 pm
GEORGE TOWN – Kira-kira 5,000 penduduk di lebih 100 buah flat di Bayan Baru di sini masih menantikan bekalan air pulih yang dijangka selesai pada pukul 10 malam ini.
Sehingga pukul 8 malam tadi, penduduk di daerah Barat Daya termasuk Bayan Lepas, Permatang Damar Laut dan Teluk Kumbar dikatakan masih terkesan dengan bekalan air terputus hampir 30 jam sejak kelmarin.
Tinjauan mendapati, penduduk di kawasan flat terjejas sanggup turun ke tingkat bawah dan beratur panjang bagi menadah sumber air yang disediakan.
Ahli Parlimen Bayan Baru, Sim Tze Tzin berkata, pihaknya kini sedang berusaha membantu menyalurkan sumber air menerusi lebih 10 lori tangki ke kediaman penduduk sejak awal pagi semalam.
Menurutnya, penduduk di kawasan kependudukan yang padat di sini juga turut disediakan tangki air flexi bagi kemudahan harian sehingga bekalan air pulih nanti.
“Keadaan di sini (Bayan Baru) terkawal. Pihak kami berhempas pulas membantu menyalurkan bekalan air menggunakan khidmat lori tangki daripada Perbadanan Bekalan Air Pulau Pinang (PBAPP), Majlis Bandaraya Pulau Pinang (MBPP) dan pasukan Bomba Sukarela.

“Perkara ini memang tidak dijangka berlaku dan penduduk diharap bersabar menunggu bekalan air yang dijangka pulih sepenuhnya pada pukul 10 malam ini,” katanya kepada Kosmo! di sini semalam.
Terdahulu, Kosmo! Online melaporkan, operasi di Loji Rawatan Air (LRA) Sungai Dua akan mencapai tahan maksimum 100 peratus (atau purata 988 MLD juta liter sehari) pada pukul 10 malam ini.
Tze Tzin menambah, ketika ini kapasiti pengeluaran air LRA Sungai Dua yang merupakan LRA terbesar dan terpenting di Pulau Pinang telah mencapai 85 peratus,” ujarnya. – KOSMO! ONLINE


1.5 tan durian rai kakitangan sempena Hari Keluarga UPSI
Oleh MOHD RASDAN AHMAD

7 Julai 2022, 9:11 pm
PETALING JAYA – Universiti Pendidikan Sultan Idris (UPSI)  menyediakan sebanyak 1.5 tan buah durian sekali gus menjadi tarikan utama Hari Keluarga UPSI 2022 yang berlangsung di Arena UPSI, Kampus Sultan Azlan Shah semalam.
Naib Canselor, Prof. Datuk Dr. Md Amin Md Taff berkata, selain jamuan durian, pelbagai aktiviti turut dirancang antaranya aktiviti senamrobik, sukaneka, kebudayaan serta kemunculan penyanyi era 90-an, Nizam Laksamana.
“Sebagai universiti yang sentiasa cakna kebajikan warganya, program ini dilaksanakan bagi menghargai tenaga kerja selain mengeratkan silaturahim sekaligus mengangkat aspirasi Keluarga Malaysia,” jelasnya dalam satu kenyataan hari ini.
Pada majlis  sama, UPSI turut melancarkan minuman isotonik berperisa limau kesturi iaitu sebuah inovasi oleh penyelidik Jabatan Sains Kesihatan, Fakulti Sains Sukan dan Kejurulatihan (FSSK), Dr. Nurul Fadhilah Abdullah.
Sementara itu Dekan FSSK, Dr. Jaffry Zakaria berkata, minuman berjenama Upside itu mengandungi formula menghilangkan dahaga dan membantu meningkatkan prestasi atlet dijangka membuat kemunculan sempena penganjuran Sukan IPT (SUKIPT) bulan depan.
“Melalui kajian yang dilaksanakan, Upside mengandungi keperluan nutrisi yang diperlukan kepada para atlet untuk menjalani latihan sekali gus membantu optimumkan prestasi mereka ketika di lapangan,” jelasnya. -KOSMO! ONLINE.


Syarat belanja RM20, baru dapat minyak masak peket
Oleh KOSMO!

7 Julai 2022, 9:29 pm
PETALING JAYA – Sebuah pasar raya terkenal didakwa meletakkan syarat perlu berbelanja RM20 terlebih dahulu sebelum dapat membeli minyak masak peket.
Menerusi satu video yang tular di media sosial hari ini, sebuah pasar raya terkemuka telah meletakkan syarat mengarut bagi pelanggan yang mahu mendapatkan minyak masak.
Menurut video tersebut, seorang pelanggan mendakwa penjaga kaunter pasar raya terbabit telah menyembunyikan minyak masak yang ingin dibelinya.
“Mana ada syarat macam ni, saya tidak kira saya nak beli minyak masak juga. Mana ada kena belanja RM20 dulu baru boleh beli minyak.
” Saya orang Malaysia, saya nak beli juga saya tidak kira, ” jelas perakam video itu.
Rata-rata orang ramai juga turut tidak bersetuju dengan syarat yang diletakkan pasar raya tersebut dan meminta agar pihak berkuasa memantau perkara itu dengan segera.

“Video dah ada, apa lagi tunggu serbu sahaja jenis kedai macam ni. Apa hak dia letak syarat bodoh begitu,” jelas Hizami Mad.
“Boleh pula letak syarat macam tu, habis tu mana hak orang kita, minyak masak peket memang untuk rakyat.
“Cerdik betul tauke pasar raya ni, kerja nak untung saja orang ramai tengah susah ni semua harga benda naik, ” jelas Issey Chiku 2. – KOSMO! ONLINE.


Malaysia iktiraf ijazah daripada 208 universiti Turkiye
Oleh EDDY AQMAL MOHAMED HAMIDI

7 Julai 2022, 9:19 pm
PUTRAJAYA – Perdana Menteri, Datuk Seri Ismail Sabri Yaakob hari ini memaklumkan bahawa kerajaan Malaysia kini mengiktiraf ijazah daripada 208 universiti di seluruh Turkiye.
Ismail Sabri berkata, berita baik tersebut telah disampaikan kepada Presiden Turkiye, Recep Tayyip Erdogan dalam perbincangan di antara mereka yang berlangsung di Kompleks Presiden di Ankara, Turkiye hari ini.
“Alhamdulillah, saya telah menyampaıkan berita baik kepada Presiden Turkiye bahawa kerajaan Malaysia telah mengiktiraf ijazah daripada 208 universiti di Turkiye.
“Saya yakin, ini akan meningkatkan produk-produk penyelidikan bertaraf antarabangsa dari universiti kedua-dua negara,” katanya pada sidang akhbar bersama Erdogan yang bersiaran secara langsung dari Ankara, Turkiye sebentar tadi.
Tambah beliau, keputusan itu adalah khabar yang dinanti-nantikan oleh anak-anak Keluarga Malaysia yang telah dan sedang menimba ilmu di negara republik tersebut.
Dalam pada itu, Ismail Sabri turut memaklumkan tentang persetujuan beliau dan Erdogan agar kerjasama kedua-dua negara ditingkatkan ke tahap perkongsian strategik komprehensif.

“Tahun ini merupakan ulang tahun ke-58 hubungan diplomatik Malaysia-Turkiye malah pada 2014, semasa lawatan Erdogan ke Kuala Lumpur, Malaysia dan Turkiye telah melancarkan Kerangka Kerjasama Strategik.
“Pada hari ini kami telah bersetuju agar kerjasama itu ditingkatkan ke tahap perkongsian strategik komprehensif memandangkan skop kerjasama telah berkembang meliputi pelbagai sektor,” katanya.
Jelas beliau, perkembangan skop tersebut kini meliputi sektor seperti ekonomi, pendidikan, keselamatan makanan, pelancongan, perbankan Islam, dan industri pertahanan yang akan terus dikembangkan untuk manfaat bersama,” katanya.- KOSMO! ONLINE


JDT lamar Levy Madinda, Junior Eldstal
Oleh MOHAMAD FAIZAL HASHIM

7 Julai 2022, 10:17 pm
JOHOR BAHRU – Junior Eldstal kembali menyertai pasukan Johor Darul Ta’zim (JDT) bagi memperkuatkan pasukan untuk mengharungi baki saingan Liga Malaysia musim ini.
Kepulangan semula pemain berusia 30 tahun itu untuk bersama skuad Harimau Selatan diumumkan menerusi hantaran di Facebook rasmi kelab, Johor Southern Tigers sebentar tadi.
Kehadiran Eldstal diumumkan menerusi hantaran video pendek berdurasi 41 saat menyaksikan pemain tinggi lampai itu menaiki limousin ke perkarangan Stadium Sultan Ibrahim, Iskandar Puteri dan disambut oleh Pengarah Teknikal Kelab Bolasepak JDT, Alistair Edwards.
Eldstal dilamar kelab gergasi negara itu pada penghujung musim 2014 setelah mempamerkan aksi cemerlang pada dua musim bersama skuad Sarawak.
Di bawah kendalian ketua jurulatih, Bojan Hodak ketika itu, Eldstal memainkan watak penting  pasukan sepanjang tempoh empat musim bersama Harimau Selatan.
Sepanjang tempoh itu, Eldstal berjaya memenangi tiga gelaran juara Liga Super bagi musim 2015 hingga 2017, Piala FA (2016), Piala Malaysia (2017) dan kejayaan paling bermakna ketika menjulang Piala AFC (2015).

Eldstal yang berpisah dengan JDT pada Oktober 2018 kembali menyarung jersi Harimau Selatan bernombor 38 setelah berpindah daripada kelab Thailand, Chonburi FC.
Terdahulu, JDT turut mengumumkan ketibaan pemain baharu, Levy Madinda yang merupakan bekas pemain kelab La Liga, Celta Vigo bagi memperkuatkan jentera serangan pasukan sekali gus memberi tentangan dan sokongan kepada Leandro Velazquez.
Pemain import kelahiran Gabon itu akan menyarung jersi bernombor 92 menjadi pemain terakhir akan ditandatangani JDT pada musim ini.
Bagaimanapun, pengisytiharan itu menimbulkan tanda tanya dan persoalan dalam kalangan peminat dan pemerhati bola sepak tanah air apabila kemasukan pemain import itu hanya diumumkan setelah jendela perpindahan sudah lama tamat. – KOSMO! ONLINE


Jiran khianat bakar rumah pasangan warga emas
Oleh ROSLIZA MOHAMED

7 Julai 2022, 11:36 pm
TUMPAT – Pasangan suami isteri warga emas berdepan detik cemas selepas rumah mereka terbakar akibat perbuatan khianat yang dilakukan oleh jiran dalam kejadian di Kampung Geting, di sini awal pagi tadi.
Dalam kejadian kira-kira pukul 4.30 pagi itu, suspek yang berusia dalam lingkungan 30-an ditahan selepas mangsa membuat laporan polis beberapa jam selepas kejadian.
Ketua Polis Daerah Tumpat, Asisten Komisioner Amran Dolah berkata, sebelum kejadian, mangsa berusia 75 tahun yang tinggal bersama isterinya melihat kelibat seorang lelaki telah membaling satu objek disyaki bahan api ke arah bumbung rumah mereka.
Menurutnya, perbuatan itu menyebabkan rumah mangsa terbakar sebelum warga emas menghubungi anak perempuannya yang terus memaklumkan kejadian tersebut di Balai Bomba dan Penyelamat Pengkalan Kubor.
“Kebakaran dapat dikawal oleh pihak bomba, namun keseluruhan peralatan dan perabot di dalam rumah musnah. Warga emas itu hanya sempat menyelamatkan sebuah motosikal dan kereta.
“Siasatan mendapati, mangsa mengalami kerugian yang dianggarkan sebanyak RM350,000,” katanya dalam satu kenyataan hari ini.

Menurut Amran, mangsa kemudian membuat laporan berhubung kejadian itu kira-kira pukul 11.08 pagi tadi dan polis terus menahan suspek yang dikenali sebagai Amin.
Katanya, ujian saringan air kencing mendapati suspek positif dadah jenis methamphetamine.
Tambahnya, polis akan membuat permohonan reman terhadap suspek pagi esok dan kes disiasat mengikut Seksyen 436 Kanun Keseksaan kerana melakukan perbuatan khianat dengan api. – KOSMO! ONLINE


Lembaga putih berambut panjang duduk atas kereta
Oleh KOSMO!

7 Julai 2022, 8:30 pm
JAKARTA – Sebuah klip video tular di media sosial Indonesia memaparkan lembaga berambut panjang mengurai dan berpakaian serba putih sedang duduk di atas bumbung sebuah kereta, lapor laman berita Suara.com semalam.
Berdasarkan rakaman dikongsikan di laman Instagram itu, sebuah kereta dilihat sedang bergerak di sebatang jalan pada waktu malam.
Video itu dirakam dari sebuah kereta lain yang mengekori kenderaan tersebut. Ia jelas menunjukkan lembaga tersebut  sedang duduk di atas bumbung kereta itu.
Menyangka bahawa ia mungkin badan penumpang yang berdiri menggunakan tingkap pada bahagian bumbung, perakam bertindak mengekori dengan lebih rapat bagi mendapatkan imej lebih jelas.
Namun, setelah didekati, tiada sebarang tubuh badan manusia dilihat sedang berdiri di dalam kereta itu.
Video tersebut menjadi tular dengan netizen cuba meneka ‘objek’ sebenar yang berada di atas kereta itu.

“Itu ialah seorang wanita bertudung hitam yang sedang duduk. Di hadapannya kelihatan seperti ada seorang kanak-kanak lelaki. Apa yang pasti bukan hantu,” kata seorang netizen.
“Boleh tak sesiapa jelaskan mengapa rambutnya tidak terbang walau ditiup angin?” kata netizen lain. – Agensi


Harga ayam stabil, ada peniaga jual bawah RM9
Oleh PETAH WAZZAN ISKANDAR

7 Julai 2022, 8:05 pm
PUTRAJAYA – Pasukan Khas Jihad Tangani Inflasi mahu pengilang dan peruncit menurunkan harga minyak masak yang dijual apabila harga minyak sawit turun kepada RM3,750 setong.
Pengerusinya, Tan Sri Annuar Musa berkata, pihaknya mendapati berlaku trend penurunan minyak sawit dengan kadar RM3,800 setong ketika ini.
Katanya, adalah tidak adil apabila harga minyak turun, harga jualan barangan berkenaan tidak diturunkan.
“Dalam masa sama, semua agensi-agensi termasuk Lembaga Minyak Sawit Malaysia (MPOB) diarah untuk melihat mekanisme harga runcit minyak masak dengan 22 pengeluar,” katanya selepas mesyuarat pasukan berkenaan di sini hari ini.
Dalam perkembangan berkaitan ayam, Annuar berkata, jumlah keseluruhan subsidi ayam yang diperuntukkan kerajaan sejak 5 Februari adalah RM1.1 bilion.
Katanya, berdasarkan laporan harga serta bekalan bahan mentah itu stabil dan ada pihak yang menjual lebih rendah daripada RM9.

Annuar berkata, kerajaan juga telah memperkenalkan beberapa langkah untuk memastikan bekalan ayam terus stabil di pasaran termasuk mempermudah cara prosedur import ke atas empat komoditi iaitu soya, gandum, jagung dan makanan ternakan.
“Malah, kita mempercepatkan proses keperluan lesen pengimportan yang sebelum ini 30 hingga 90 hari kepada tujuh hari bekerja dan menambah pusat penyembelihan serta loji pemprosesan di luar negara,” katanya. -KOSMO! ONLINE


Ismail Sabri disambut Erdogan di Kompleks Presiden Turkiye
Oleh MOHD RASDAN AHMAD

7 Julai 2022, 8:45 pm
PETALING JAYA – Perdana Menteri, Datuk Seri Ismail Sabri Yaakob hari ini diberikan sambutan rasmi di Kompleks Presiden Turkiye di Ankara, Turkiye.
Ketibaan Perdana Menteri yang disambut Presiden Recep Tayyip Erdogan itu turut disiarkan secara langsung di laman sosial Twitter rasmi milik pemerintah nombor satu Turkiye.
Perdana Menteri berada di republik tersebut untuk mengadakan lawatan rasmi selama empat hari sehingga esok itu atas undangan Erdogan sendiri.
Sejurus Ismail Sabri tiba di kompleks tersebut, lagu kebangsaan Negaraku dan lagu kebangsaan Turkiye dimainkan, sebelum beliau diiringi Erdogan memeriksa barisan kawalan kehormat. – KOSMO! ONLINE


Malaysia, Turkiye setuju tingkatkan perdagangan produk makanan
Oleh EDDY AQMAL MOHAMED HAMIDI

7 Julai 2022, 9:00 pm
PUTRAJAYA – Malaysia dan Turkiye akan meningkatkan perdagangan produk makanan selain terus menjalinkan kerjasama yang meliputi perkongsian maklumat juga pengalaman dalam usaha untuk memastikan rantaian bekalan makanan sentiasa mencukupi serta stabil.
Perdana Menteri, Datuk Seri Ismail Sabri Yaakob berkata, perkara itu dipersetujui dalam perbıncangan bersama Presiden Turkiye, Recep Tayyip Erdogan yang berlangsung di Kompleks Presiden di Ankara, Turkiye hari ini.
“Dalam perbincangan ini kami bersetuju bahawa isu keselamatan makanan kian meruncing akibat daripada pandemik Covid-19 malah kini menjadi semakin kritikal ekoran konflik di Ukraine.
“Susulan itu, Malaysia dan Turkiye akan memperkasakan penyelidikan dan pembangunan (R&D) dalam sektor makanan bagi meningkatkan keupayaan menghasilkan sumber makanan dan kelangsungan sekuriti makanan untuk berada pada tahap yang stabil,” katanya.
Beliau berkata demikian pada sidang akhbar bersama Erdogan yang bersiaran secara langsung dari Ankara, Turkiye sebentar tadi.
Menurut Ismail Sabri, beliau dan Erdogan turut membincangkan tentang potensi Malaysia yang bukan sahaja sebagai rakan dagang utama Turkiye sebaliknya Malaysia sebagai pintu masuk dan hab perdagangan ASEAN.

“Kedua-dua negara kini berada dalam pusingan akhir perluasan skop Perjanjian Perdagangan Bebas Malaysia-Turkiye (MTFTA) yang meliputi bidang-bidang baharu seperti pelaburan, perkhidmatan dan e-dagang.
“Saya hargai keyakinan pelabur Turkiye di Malaysia dan yakin perluasan MTFTA akan membuka lebih banyak peluang pelaburan dua hala,” ujar beliau.
Dalam pada itu, Ismail Sabri berkata beliau dan Erdogan turut membincangkan potensi untuk Turkiye meningkatkan import minyak sawit Malaysia memandangkan Turkiye merupakan hab pembuatan produk berasaskan sawit bagi pasaran benua Eropah dan Asia Tengah.
“Saya difahamkan Turkiye sedang mempergiatkan penggunaan biodiesel sebagai bahan bakar dalam sektor pengangkutan.
“Malaysia telah memulakan pengeluaran biodiesel berasaskan minyak sawit yang selaras dengan matlamat negara dalam menghasilkan sumber tenaga mesra alam,” katanya. – KOSMO! ONLINE


Kedai kosong musnah angkara pembakaran sampah
Oleh ISKANDAR SHAH MOHAMED

7 Julai 2022, 8:12 pm
KLANG – Tindakan pantas bomba memadam kebakaran sampah dalam sebuah kedai kosong berjaya mengelak merebak premis lain di Lebuh Gopeng, Bandar Baru Klang di sini, petang tadi.
Kejadian kira-kira pukul 5 petang itu memusnahkan kira-kira 80 peratus premis tersebut.
Ketua Pusat Gerakan Operasi Bomba Selangor, Zulfikar Jaffar berkata, pihaknya bergegas ke lokasi kejadian sejurus menerima panggilan kecemasan pada pukul 5.01 petang.
Katanya, operasi itu disertai sepasukan 16 anggota termasuk pegawai bersama jentera dari Balai Bomba dan Penyelamat (BBP) Sungai Pinang, Andalas dan Kota Raja.
“Setibanya di lokasi kejadian, kebakaran berlaku di tingkat dua bangunan kedai empat tingkat tersebut.
“Pemeriksaan mendapati kebakaran melibatkan sampah yang ditinggalkan di premis kosong tersebut,” katanya dalam kenyataan hari ini.

Jelas Zulfikar, kebakaran itu berjaya dikawal pihaknya dan tiada kemalangan jiwa dilaporkan.
“Punca sebenar kejadian dan kerugian masih dalam siasatan,” katanya. -KOSMO! ONLINE


Rakyat Malaysia perlu berhati-hati di Singapura
Oleh WAT KAMAL ABAS

7 Julai 2022, 8:56 pm
PARIT BUNTAR – Rakyat Malaysia yang bekerja di Singapura dinasihatkan supaya lebih berhati-hati berikutan negara itu telah merekodkan kes cacar monyet pertama membabitkan rakyat Malaysia yang bermastautin di sana.
Timbalan Menteri Kesihatan, Datuk Dr. Noor Azmi Ghazali berkata, memandangkan penyakit itu berada di negara jiran, pihak kerajaan khususnya Kementerian Kesihatan (KKM) akan membuat pemantauan lebih rapi di pintu masuk sempadan antarabangsa.
“Rakyat Malaysia yang bekerja atau yang bermastautin di sana kita nasihatkan supaya lebih berhati-hati berikutan wabak ini mudah merebak melalui sentuhan dan cecair.
“Selain kekerapan sanitasi, kita juga menasihatkan agar segera merujuk kepada hospital atau klinik sekiranya terdapat simptom seperti demam, batuk, selesema dan sebagainya,” katanya di sini hari ini.
Terdahulu, beliau melakukan tinjauan di Tapak Hospital Parit Buntar yang kini dalam fasa pembinaan di Simpang Lima di sini.
Noor Azmi turut berkata, bagi yang berhasrat mengunjungi negara-negara dengan kes atau wabak tersebut, kini bukan masa sesuai untuk melakukannya dan mereka dinasihatkan mengelakkan daripada berbuat demikian.

Dalam perkembangan lain, beliau memaklumkan bahawa KKM bimbang berlakunya peningkatan kes Covid-19 menjelang musim perayaan Aidiladha memandangkan kes semasa dilihat kian meningkat.
“Bagaimanapun, keadaan adalah terkawal dan KKM telah membuat persedian rapi dari pelbagai sudut termasuk hospital, ubat-ubatan di samping terus menasihati rakyat agar lebih berhati-hati,” katanya. – KOSMO! ONLINE


Pasca Banjir: KPLB baik pulih 809 buah rumah
Oleh NOR AINNA HAMZAH

7 Julai 2022, 8:27 pm
JEMPOL – Sebanyak 809 daripada 2,613 buah rumah yang terjejas akibat banjir penghujung tahun lalu telah siap dibaik pulih setakat 17 Jun lalu.
Dalam tempoh itu juga, sebanyak 10 daripada 97 buah kediaman yang telah siap dibina dibawah Inisiatif Rumah Kasih Keluarga Malaysia.
Menteri Pembangunan Luar Bandar, Datuk Seri Mahdzir Khalid berkata, jumlah itu membabitkan tujuh negeri yang terkesan akibat banjir termasuk Negeri Sembilan, Pahang, Kelantan dan Terengganu dengan kos keseluruhan hampir RM44.8 juta.
Menurutnya, setakat ini, kementerian telah berbelanja kira-kira RM39.1 juta bagi tujuan pembinaan rumah baharu dan baik pulih bagi rumah mangsa banjir.
“Ada kes-kes yang belum siap disebabkan masalah tanah contohnya, tapak (rumah) itu tepi sungai (rezab sungai). Jadi yang itu kita kena pindahkan. Kita kolaborasi dengan Kerajaan Negeri.
“Mungkin di situ lambat sikit untuk pembinaan rumah dan ada yang masih menunggu kelulusan,” katanya selepas merasmikan Program Wacana Ilmu, Wanita Inspirasiku (WINS), anjuran Kemas Negeri Sembilan di Dewan Feldajaya, di sini, hari ini.

Sementara itu, mengulas mengenai naik taraf fasiliti Taman Bimbingan Kanak-Kanak (Tabika) Kemas seluruh negara, Mahdzir menjelaskan, sebanyak RM9.5 juta peruntukan telah disalurkan bagi tujuan tersebut.
“Kemas mengenalpasti tabika yang uzur. Ini membabitkan Tabika Kemas Kategori C bagi kerja-kerja baik pulih bilik air, lantai dan lain-lain lagi,” katanya. – KOSMO! ONLINE


Wanita tikam rakan sendiri angkara cemburu
Oleh KOSMO!

7 Julai 2022, 9:00 pm
LONDON – Angkara cemburu, seorang wanita di Britain bertindak mencederakan wajah rakannya dengan menggunakan sebilah pisau kerana mengesyaki mangsa menggoda teman lelakinya, lapor akhbar The Sun semalam.
Karlie Tuft mencederakan wajah Bianca Beaumont selepas mabuk dalam satu acara parti di Newport, Wales.
Tidak cukup dengan itu, teman lelakinya, John Jackson turut mengugut Bianca dengan menyatakan bahawa dia akan membunuh anaknya sekiranya mangsa  melaporkan perkara itu kepada polis.
Bianca berkata, dia bimbang parut akibat luka tersebut akan kekal sepanjang hayatnya selepas cedera  pada bahagian pipi, bibir dan lubang hidung.
Berdasarkan perbicaraan di mahkamah, Bianca melawat Karlie di rumahnya di mana dia diperkenalkan kepada Jackson.
Keganasan tercetus apabila Karlie  tiba-tiba menuduh Bianca bersikap tidak sopan terhadap kekasihnya, sebelum mencederakan wajah mangsa menggunakan pisau.

Hakim David Wynn Morgan berkata, mangsa yang ketika itu terdesak untuk meninggalkan pangsapuri milik defendan,  diugut supaya  tidak mendedahkan perkara tersebut.
“Mereka mendesak Bianca agar tidak mendedahkan perbuatan defendan dan menyuruh dia mengaku bahawa diserang di jalanan,” katanya.
Jackson dikatakan menghunus sebilah pisau pada Bianca sambil berkata: “Jika kamu beritahu polis bahawa ini adalah perbuatan Karlie atau sekiranya dia dimasukkan ke penjara, saya bersumpah akan mengerat anak-anak kamu.”
Karlie  disabitkan dengan kesalahan sengaja mendatangkan kecederaan  dan dihukum  penjara selama enam tahun enam bulan.
Jackson pula didapati bersalah kerana membuat ugutan bunuh dan dipenjarakan selama empat tahun. – Agensi


Bukan sahaja diikat, wanita nyaris dirogol suspek positif dadah
Oleh NOR AZIHAN MD. GHAZALI

7 Julai 2022, 8:47 pm
KUALA LUMPUR – Dua wanita berdepan tragedi ngeri apabila salah seorang daripada mereka nyaris dirogol seorang lelaki yang memecah masuk kediaman mereka di kawasan Setapak, dekat sini semalam.
Mangsa turut diacukan senjata tajam manakala kaki, tangan serta mulut turut diikat sebelum suspek melarikan barangan berharga milik mereka.
Ketua Polis Daerah Wangsa Maju, Superintendan Ashari Abu Samah berkata, suspek yang berumur 27 tahun itu berjaya diberkas berhampiran tempat kejadian selepas polis menerima laporan daripada dua mangsa pada pukul 6.30 pagi hari yang sama.
“Siasatan awal mendapati suspek memasuki rumah mangsa ketika kesemua mangsa sedang tidur.
“Suspek dikatakan telah mengacukan senjata tajam ke arah mangsa sambil mendesak mereka menyerahkan barangan berharga. Tangan, kaki dan mulut kesemua mangsa turut diikat.
“Mangsa mendakwa suspek mencabul dan cuba merogol salah seorang daripada mereka, namun cubaan rogol itu tidak berjaya,” ujarnya dalam kenyataan sebentar tadi.

Menurutnya, suspek telah melarikan diri bersama barangan berharga milik kesemua mangsa melalui tingkap tandas.
Katanya, kesemua mangsa telah dirujuk ke Hospital Kuala Lumpur untuk rawatan.
Jelas Ashari, hasil ujian saringan awal air kencing yang dijalankan mendapati suspek positif dadah jenis amphetamine, methamphetamine dan THC.
“Suspek telah ditahan reman selama tujuh hari bermula semalam sehingga 12 Julai ini bagi membantu siasatan mengikut Seksyen 392/397,354,376/511 dan 377CA Kanun Keseksaan.
“Siasatan masih dijalankan dan kertas siasatan lengkap akan diserahkan kepada Jabatan Peguam Negara untuk arahan selanjutnya,” katanya. – KOSMO! ONLINE


Bapa pukul mati dua anak perempuan dengan kayu
Oleh KOSMO!

7 Julai 2022, 8:00 pm
AMMAN, Jordan – Seorang lelaki di Jordan didakwa kerana memukul sehingga mati dua anak perempuannya menggunakan sebatang kayu sebelum menanam mayat seorang daripada mereka, manakala mayat kedua dibuang ke dalam lubang sampah, lapor akhbar Mirror UK, semalam.
Polis di Irbid, Jordan menyerbu flat lelaki berkenaan yang identitinya tidak didedahkan, selepas bekas isteri suspek memaklumkan bahawa dia khuatir akan nyawa empat anak mereka.
Wanita itu memberitahu polis bahawa bekas suaminya yang berusia 49 tahun itu mempunyai masalah mental dan sentiasa memukul anak-anak mereka.
Ketika tiba di lokasi kejadian, polis hanya menemui dua daripada empat kanak-kanak itu, kata jurucakap Jabatan Keselamatan Awam, Leftenan Kolonel Amer Sartawi.
Dua kanak-kanak itu berjaya melarikan diri daripada didera bapa mereka termasuk seorang budak lelaki berusia 10 tahun dan budak perempuan berumur lapan tahun.
Kedua-dua mereka memberitahu polis bahawa suspek telah membunuh dua saudara perempuan mereka menggunakan sebatang kayu dan menguburkan mayat mangsa di kawasan berdekatan.

Suspek mengaku memukul dua anak perempuannya, seorang berusia sembilan tahun, manakala seorang lagi berumur 12 tahun. Perbuatan itu dilakukan pada tarikh berasingan.
Suspek juga mengaku mengebumikan seorang mangsa ke dalam kubur cetek, manakala seorang lagi dibuang ke dalam lubang sampah di halaman belakang rumahnya.
Pihak berkuasa telah menemui kedua-dua mayat itu dan dihantar untuk bedah siasat. Dua mangsa yang trauma pula dibawa ke hospital untuk menjalani pemeriksaan fizikal dan psikologi.
Pendakwa raya Mahkamah Jenayah telah mendakwa suspek atas dua pertuduhan melakukan pembunuhan terancang. Suspek kekal dalam tahanan pencegahan sementara siasatan kes itu diteruskan. – Agensi


Boris Johnson bersiap sedia berundur sebagai Perdana Menteri Britain
Oleh NOR SYARIZA MUHAMAD TAHIR

7 Julai 2022, 7:38 pm
LONDON – Boris Johnson meletak jawatan sebagai pemimpin Parti Konservatif hari ini sekali gus memberi laluan kepada pelantikan Perdana Menteri baharu selepas berpuluh-puluh menteri berundur daripada kerajaan pimpinannya  yang dicemari skandal.
Seorang jurucakap Downing Street berkata, Johnson akan membuat kenyataan kepada rakyat Britain hari ini.
Parti Konservatif akan memilih pemimpin baharu dengan pemenang akan menggantikan tempat Johnson menjelang perhimpunan tahunan parti berkenaan awal Oktober ini, lapor Perbadanan Penyiaran Britain (BBC) dan media lain.
Keir Starmer yang merupakan pemimpin parti pembangkang, Parti Buruh, menyambut baik pengunduran Johnson.
Bagaimanapun, Starmer berkata, apa yang diperlukan sekarang  adalah pertukaran kerajaan ‘secara tertib’  dan menuntut Parlimen mengadakan undi tidak percaya berbanding Johnson terus ‘berpaut’ kepada jawatannya untuk tempoh beberapa bulan lagi.
Ketika di ambang pengunduran beliau sebagai Perdana Menteri, Johnson hari ini berusaha untuk mengukuhkan semula kerajaan dengan melakukan sebilangan pelantikan bagi menggantikan anggota Kabinet yang berundur. Mereka termasuk  Greg Clark iaitu pemimpin terakhir yang menentang Brexit.

Johnson enggan melepaskan jawatannya walaupun menerima lebih 50 peletakan jawatan dalam kerajaan pimpinan beliau lewat semalam.
Terdahulu, bekas ketua dasar Downing Street, Camilla Cavendish memberitahu BBC bahawa Britain tidak lagi mempunyai sebuah kerajaan yang berfungsi dan menggesa Johnson meletak jawatan.
“Masa (untuk Johnson) berundur sudah tiba,” katanya kepada BBC. – AFP


Bakar motosikal angkara cemburu bekas isteri ada kekasih lain
Oleh NOR AZIHAN MD. GHAZALI

7 Julai 2022, 7:22 pm
KUALA LUMPUR – Cemburu terhadap hubungan bekas isteri dengan salah seorang pemilik motosikal disyaki punca  suspek bertindak membakar motosikal milik mangsa yang diparkir di bawah Blok G, PPR Kampung Muhibbah, Bukit Jalil, di sini semalam.
Tindakan membakar salah sebuah motosikal itu menyebabkan 34 buah motosikal pelbagai jenis yang berada di lokasi hangus terbakar.
Ketua Polis Daerah Cheras, Asisten Komisioner Muhammad Idzam Jaafar berkata, bertindak atas maklumat, lebih kurang pukul 2.30 pagi, sepasukan polis dari Bahagian Siasatan Jenayah (D7) daerah telah membuat risikan dan tangkapan ke atas tiga lelaki tempatan.
“Kesemua suspek yang berusia antara 31 hingga 43 tahun diberkas di kawasan perumahan PPR Kampung Muhibbah, Bukit Jalil, di sini.
“Semakan mendapati kesemua suspek memiliki beberapa rekod lampau berkaitan kes jenayah dan kes dadah,” ujarnya dalam kenyataan sebentar tadi.
Menurutnya, hasil siasatan awal pihak polis mendapati punca kejadian adalah bermotifkan cemburu terhadap hubungan bekas isteri suspek dengan salah seorang pemilik motosikal.

Jelas beliau, reman ke atas suspek telah dibenarkan selama enam hari bermula hari ini sehingga 12 Julai bagi membantu siasatan dibawah Seksyen 435 Kanun Keseksaan.
Terdahulu, sebanyak 34 buah motosikal musnah dalam kebakaran disyaki angkara perbuatan khianat di Projek Perumahan Rakyat (PPR) Kampung Muhibbah, Bukit Jalil di sini awal pagi semalam. – KOSMO! ONLINE


Banjir Baling: 627 laporan kerosakan rumah, harta benda
Oleh NORLIDA AKMAR IDROS

7 Julai 2022, 7:03 pm
BALING – Polis setakat ini menerima sebanyak 627 laporan kerosakan rumah dan harta benda daripada mangsa kepala air dan banjir kilat dari 12 kampung di mukim Kupang di sini sejak hari pertama kejadian pada Isnin lalu.
Ketua Polis Kedah, Datuk Wan Hassan Wan Ahmad berkata, laporan tersebut diterima menerusi empat kaunter yang dibuka di Pusat Pemindahan Sementara (PPS) Sekolah Menengah Kebangsaan (SMK) Jerai bagi memudahkan mangsa.
“Laporan kerosakan tersebut termasuk melibatkan 15 buah rumah yang lenyap terus akibat dihanyutkan banjir dan 18 kediaman lagi yang rosak teruk akibat bencana itu,” katanya selepas mengiringi Timbalan Ketua Polis Negara, Tan Sri Razarudin Husain ke kawasan bencana di Kupang di sini hari ini.
Wan Hassan pada masa sama mengingatkan mana-mana pihak termasuk pertubuhan bukan kerajaan (NGO) yang mahu menyampaikan bantuan supaya berdaftar dengan Pusat Kawalan Operasi Bencana (PKOB) terlebih dahulu untuk tujuan penyelarasan.
“Sekarang adalah pasca kejadian untuk proses pembersihan dan bantuan yang banyak diterima daripada pihak-pihak berwajib serta swasta dan kita mengalu-alukan bantuan-bantuan daripada semua tetapi perlu melalui PKOB.
“Ini bagi memastikan pengagihan bantuan-bantuan ini dapat diserahkan secara teratur, namun setakat ini tiada kes yang tidak berdaftar dengan PKOB, semua mematuhi arahan yang dikeluarkan,” ujarnya.

Tambahnya, tindakan boleh diambil mengikut Seksyen 186 Kanun Keseksaan sekiranya mana-mana pihak ingkar dengan arahan itu dengan bergerak sendiri mengagihkan bantuan mereka. – KOSMO! ONLINE


Veklury diberi kelulusan bersyarat rawat Covid-19
Oleh EDDY AQMAL MOHAMED HAMIDI

7 Julai 2022, 7:37 pm
PUTRAJAYA – Kementerian Kesihatan (KKM) memaklumkan Mesyuarat Pihak Berkuasa Kawalan Dadah (PBKD) kali ke-374 yang bersidang hari ini bersetuju memberi kelulusan pendaftaran bersyarat kepada produk Veklury untuk kegunaan rawatan Covid-19.
Ketua Pengarah Kesihatan, Tan Sri Dr. Noor Hisham Abdullah berkata, produk Veklury tidak bertujuan sebagai pengganti vaksinasi Covid-19 dan tindakan kesihatan awam terutamanya pematuhan prosedur operasi standard (SOP).
“KKM ingin memaklumkan kelulusan pendaftaran bersyarat ini memerlukan maklumat kualiti, keselamatan dan keberkesanan produk antivirus dipantau serta dinilai secara berterusan oleh Bahagian Regulatori Farmasi Negara (MPRA).
“Pemantauan NPRA ini juga berdasarkan data-data terkini dari semasa ke semasa bagi memastikan perbandingan manfaat risiko bagi produk tersebut kekal positif,” katanya dalam kenyataan hari ini.
Menurut Dr. Noor Hisham, hak pendaftaran produk Velkury ‘Iyophilized powder for injection’ (Remdesivir 100 miligram/vial adalah Gilead Sciences Malaysia Sdn. Bhd. dan pengilang Patheon Manufacturing Services LLC, United States.
“Velkury dianggap sebagai rawatan bagi pesakit Covid-19 dalam kalangan orang dewasa dan kanak-kanak berusia 12 tahun ke atas dengan berat badan sekurang-kurangnya 40 kilogram yang mengalami sindrom pernafasan akut yang teruk (SARS-CoV-2).

“KKM terus komited untuk mempertingkatkan akses rakyat kepada ubat-ubatan bagi tujuan rawatan atau pencegahan penularan Covid-19 di Malaysia dengan memastikan ia dinilai sewajarnya berdasarkan aspek kualiti, keselamatan dan keberkesanan,” ujar beliau. – KOSMO! ONLINE


Phuket adakan latihan pemindahan tsunami 20 Julai ini
Oleh KOSMO!

7 Julai 2022, 7:00 pm
BANGKOK – Pihak berkuasa Thailand akan mengadakan latihan pemindahan bencana tsunami di daerah Thalang, Phuket, pada 20 Julai ini susulan kejadian gempa bawah laut di luar Kepulauan Nicobar yang terletak kira-kira 500 kilometer dari pulau percutian itu.
Menurut laman berita Thaiger, perairan di Pulau Andaman dan Nicobar mengalami gempa bawah laut dengan magnitud  4 hingga 4.9 pada skala Richter selama tiga hari.
Bermula Isnin lalu hingga semalam, lebih 40 gegaran berlaku di perairan itu, namun tiada satu pun yang mendatangkan kemusnahan atau menyebabkan paras air laut berubah.
Gebenor Phuket, Narong Woonciew mengesahkan telah memberi arahan kepada pejabat pencegahan dan mitigasi bencana wilayah, timbalan gabenor serta beberapa organisasi lain bagi memantau situasi semasa.
Semua organisasi berkaitan ditugaskan untuk memastikan bahawa pasukan penyelamat  dan kesemua peralatan yang diperlukan berada dalam keadaan siap sedia sekiranya bencana tsunami berlaku.
“Kita telah bersiap sedia sejak Phuket dilanda tsunami pada 2004. Kita tidak boleh leka. Kepentingan utama kini adalah untuk memastikan keselamatan orang ramai,” kata beliau.

Sementara itu, Ketua Pejabat Pencegahan dan Mitigasi Bencana Phuket berkata, angin monsun barat daya yang kuat, hujan lebat dan air pasang besar menyebabkan air laut memenuhi jalan-jalan di kawasan rendah di sepanjang pantai Phuket,  petang Ahad lalu.
“Saya memberi jaminan bahawa air pasang besar tidak mempunyai kaitan dengan tsunami. Bencana tsunami hanya terjadi sekiranya gempa bumi berukuran 7 pada skala Richter atau lebih tinggi berlaku   di sepanjang garisan Nicobar.
“Pusat Amaran Bencana Negara memantau rapat kesemua faktor yang boleh mencetuskan gempa bumi dan tsunami,” katanya. – Agensi


Pearly-Thinaah lakar kejutan sensasi
Oleh MUHAMMAD ZUHAILY BADLISHAH

7 Julai 2022, 6:51 pm
KUALA LUMPUR – Tiga kali naib juara dunia dari Jepun, Sayaka Hirota dan Yuki Fukushima ditunjukkan jalan keluar seawal pusingan kedua Malaysia Masters 2022 oleh beregu wanita No.1 negara, Pearly Tan-M. Thinaah.
Ia merupakan kejayaan sensasi daripada Pearly-Thinaah selepas menang 21-14, 21-19 ke atas beregu No.2 dunia itu di Axiata Arena, Bukit Jalil hari ini untuk menempah tiket ke suku akhir esok.
Kemenangan tersebut telah mengubat kekecewaan pasangan negara di ranking ke-10 dunia itu selepas terdahulu mereka terkandas di pusingan kedua Terbuka Malaysia minggu lepas.
“Kami bermain dengan bagus di permulaan set tetapi kemudian kami hilang fokus dan pasangan Jepun juga semakin bagus membaca permainan kami.
“Saya berterima kasih kepada jurulatih keranan ingatkan kami untuk lebih agresif dan akhirnya kami berjaya menewaskan mereka,” jelas Thinaah selepas tamat perlawanan hari ini.
Di suku akhir esok, Pearly-Thinaah akan bertemu juara Terbuka Malaysia, Apriyani Rahayu-Siti Fadia Silva Ramadhanti dari Indonesia yang menewaskan pasangan Bulgaria, Gabriela Stoeva-Stefani Stoeva 21-18, 21-17.

Satu lagi beregu wanita hari ini, Anna Cheong-Teoh Mei Xing turut cemerlang apabila mara ke suku akhir selepas menang 21-11, 21-15 ke atas pasangan Jepun, Mayu Matsumoto-Wakana Nagahara.
WOOI YIK (kiri) dan Aaron tidak berdepan masalah menempah tiket ke suku akhir Malaysia Masters selepas menang ke atas beregu Korea Selatan di Axiata Arena hari ini. GAMBAR – AMIR KHALID
Turut mengiringi kejayaan dua beregu wanita itu ke suku akhir esok ialah beregu lelaki, Aaron Chia-Soh Wooi Yik selepas menang 21-18, 21-18 ke atas Kim Gi Jung-Kim Sa Rang dari Korea Selatan.
Pemenang pingat gangsa Sukan Olimpik Tokyo 2020 itu akan berdepan pasangan Taiwan, Chang Ko Chi dan Po Li Wei yang mengecewakan satu lagi wakil negara, Yee Jun Chang-Yap Roy King keputusan 14-21, 21-11, 21-10.
Satu lagi wakil negara, Wan Muhammad Arif Wan Junaidi-Muhammad Haikal Nazri yang dikenali sebagai Patatimo Boys juga akan beraksi di suku akhir selepas menewaskan Man Wei Chong-Kai Wun Tee 21-18, 21-14.
Wakil tunggal perseorangan lelaki negara, Ng Tze Yong bagaimanapun gagal meneruskan perjalanannya apabila tumbang kepada pilihan keempat kejohanan dari Taiwa, Chou Tien Chen 18-21, 16-21. – KOSMO ONLINE!


Sukan terjun mampu menyinar di Birmingham
Oleh MUHAMMAD RIDUAN MOHD HANAFIAH

7 Julai 2022, 7:04 pm
KUALA LUMPUR – Ketua kontinjen (CDM) ke Sukan Komanwel Birmingham 2022, Datuk Shahrul Zaman Yahya meletakkan impian tinggi kepada skuad terjun negara dalam misi membutirkan kilauan pingat emas hujung bulan ini.
Tegas Shahrul, secara peribadi beliau yakin skuad terjun negara mampu melakukan terbaik terutamanya gandingan Datuk Pandelela Rinong Pamg dan Nur Dhabitah Sabri sejurus menghasilkan gangsa dalam acara 10 meter (m) platform serirama wanita di Kejohanan Dunia di Budapest, Hungary baru-baru ini.
Justeru katanya, selepas ini pihaknya akan mengusulkan dalam mesyuarat sasaran emas pada 15 Julai ini dengan meletakkan sukan terjun sebagai salah satu sukan yang mampu menyumbang emas.
“Dengan pencapaian di Kejohanan Dunia baru-baru ini, saya rasa kita sudah nampak kilauan pingat itu namun kita tak mahu memberikan tekanan kepada mereka.
“Sebagaimana saya katakan kepada mereka tadi, saya mahu mereka berseronok seperti mana ketika mereka mula-mula menceburkan diri dalam sukan ini.
“Namun, ini bukan bermakna kita tak mahu mereka tidak mengambil serius tetapi kita tak mahu menekan mereka. Mereka harus berseronok dengan sukan diceburi.

“Berdasarkan prestasi ditunjukkan di Kejohanan Dunia, mereka berada di bawah penerjun China manakala peserta daripada negara Komanwel pula berada di bawah mereka (Malaysia).
“Oleh itu, saya yakin dan percaya mereka boleh melakukannya dan kita doakan Pandelela dan Nur Dhabitah mampu mengulangi prestasi cemerlang tersebut,” kata Shahrul.
SHAHRUL (kiri) yakin skuad terjun negara mampu mencapai keputusan cemerlang pada Sukan Komanwel Birmingham 2022. GAMBAR – MUHAMMAD RIDUAN MOHD. HANAFIAH
Mengulas mengenai sasaran awal tujuh emas yang diumumkan sebelum ini, Shahrul berkata, sasaran muktamad akan dimaklumkan pada majlis penyerahan Jalur Gemilang kepada kontinjen yang dijadual berlangsung 19 Julai ini
“Ia belum muktamad lagi. Saya perlu menjelaskan bagaimana unjuran itu dibuat. Majlis Sukan Negara (MSN) dan Majlis Olimpik Malaysia (MOM) mendapatkan pandangan daripada setiap persatuan sukan mengenai berapa unjuran pingat yang mereka rasa boleh dapat.
“Jadi ia berpandukan kepada unjuran persatuan sukan dan bukan kita yang menentukannya. kita mengambilkira pendapat daripada persatuan sukan namun ini tidak bermakna kita menidakkan kebolehan atlet kita.
“Terbukti Pandelela dan Nur Dhabitah berjaya di peringkat dunia dan harap mereka dapat mengulangi kehebatan di peringkat dunia itu di Sukan Komanwel nanti,” katanya.
Pada penampilan di Gold Coast 2018, skuad terjun negara meraih satu emas menerusi acara 10m platform seirama wanita yang diwakili Cheong Jun Hoong dan Pandelela.
Kem terjun turut meraih dua gangsa menerusi acara sama yang dihasilkan Datuk Leong Mun Yee dan Nur Dhabitah, manakala satu lagi gangsa diraih Mun Yee-Nur Dhabitah dalam acara 3m papan anjal seirama. – KOSMO! ONLINE


Cuba seludup 3.37 tan daun ketum guna lori sejuk beku
Oleh ROHANA MOHD. NAWI

7 Julai 2022, 6:57 pm
KOTA BHARU – Taktik seorang lelaki menggunakan sebuah lori sejuk beku untuk membawa masuk sebanyak 3.37 tan daun ketum bernilai RM33,700 ke negeri ini gagal selepas anggota Jabatan Kastam Diraja Malaysia (JKDM) menahan kenderaan tersebut di Kampung Batu Melintang, Jeli semalam.
Dalam rampasan kira-kira pukul 4.30 pagi itu, suspek yang merupakan pemandu lori berusia 40 tahun dicekup selepas anggota JKDM mengekori kenderaan tersebut sejauh 50 kilometer yang dipandu dalam keadaan mencurigakan.
Pengarah JKDM Kelantan, Mohd. Nasir Deraman berkata, semasa tiba di Kampung Batu Melintang, pihaknya terus menahan lori itu dan memeriksa bahagian muatan kenderaan tersebut.
“Pemeriksaan lanjut di bahagian tersebut telah menemui sebanyak 337 bungkusan plastik hitam mengandungi 3.37 tan daun ketum yang disembunyi di sebalik kotak kosong.
“Siasatan awal mendapati, kesemua daun-daun ketum itu dari sebuah negeri di utara tanah air dan ia dipercayai akan dijual untuk pasaran di Kelantan. Kita juga tidak menolak kemungkinan daun ketum itu akan diseludup ke negara jiran,” katanya pada sidang akhbar di pejabat JKDM di sini hari ini.
Mengulas lanjut, menurut Mohd. Nasir, suspek bagaimanapun sudah dibebaskan dengan jaminan JKDM.

Katanya kes disiasat mengikut Seksyen 30(3) Akta Racun 1952.
Dalam perkembangan lain, Mohd.Nasir berkata, sepanjang tempoh enam bulan pertama tahun ini, JKDM Kelantan telah merampas sebanyak 664 kilogram daun ketum bernilai RM12,175 membabitkan dua rampasan yang dipercayai diseludup masuk ke negeri ini.
Tambahnya, beliau menasihatkan orang ramai agar membantu JKDM untuk memerangi jenayah penyeludupan khususnya rokok, minuman keras, mercun dan dadah. – KOSMO! ONLINE


‘Robin Hood’ pakai seluar dalam rompak kedai telefon
Oleh KOSMO!

7 Julai 2022, 7:30 pm
BANGKOK – Seorang lelaki di Thailand telah merompak sembilan buah kedai dengan memakai seluar dalam putih dan memberikan hasil rompakan kepada gelandangan, lapor akhbar Daily Star semalam.
Jeh-isma-ae Hama, 23, ditahan setelah mencuri di seluruh Thailand dengan gaya wira legenda, Robin Hood.
Dia akan menyelinap masuk ke pelbagai cawangan kedai teknologi maklumat Banana pada waktu malam dan melakukan rompakan dengan hanya memakai seluar dalam.
Hama dilaporkan telah mencuri sekitar 128 barangan terutamanya telefon bimbit yang kesemuanya bernilai sekitar 1.9 juta baht (RM232,958).
Dia memecah masuk sebuah kedai pada 3 Jun lalu sebelum diberkas di sebuah rumah sewa di daerah Bang Kapi, Bangkok.
Lelaki itu mengaku kepada polis bahawa dia hanya mencuri dari kedai Banana IT kerana sukakan pisang, lapor akhbar Bangkok Post.

Dia akan menceroboh masuk ke dalam kedai dalam keadaan separa bogel kerana tindakan itu meningkatkan keyakinannya.
Hama mengaku bersalah atas jenayahnya. Dia dipercayai melakukan aktiviti pecah rumah pada 27 Januari 2021 dan sekali lagi pada 9 Januari tahun ini.
Hama menghulurkan telefon dan wang yang dicuri kepada golongan gelandangan. – Agensi


Bashir Presiden Perbadanan Labuan baharu
Oleh MOHD. HUSNI MOHD. NOOR

7 Julai 2022, 7:51 pm
PUTRAJAYA – Kementerian Wilayah Persekutuan (KWP) mengumumkan pelantikan Datuk Bashir Alias sebagai Pengerusi Perbadanan Labuan (PL) yang baharu bagi tempoh dua tahun berkuat kuasa 1 Julai lalu.
Menterinya, Datuk Seri Shahidan Kassim berkata, Bashir menggantikan Datuk Seri Amir Hussein yang menamatkan perkhidmatan sebagai Presiden PL pada 30 Jun lalu.
Beliau berkata, pelantikan itu selaras dengan perenggan 5(1)(a) Akta Perbadanan Labuan 2001 [Akta 609].
“Bashir mempunyai pengalaman luas di Wilayah Persekutuan Labuan berdasarkan perkhidmatan beliau dalam Lembaga Pemasaran Pertanian Persekutuan (FAMA), Lembaga Pertubuhan Peladang dan Majlis Penasihat Perbadanan Labuan.
“Saya percaya dengan pengalaman luas serta daya kepimpinan Bashir dan beliau akan terus menerajui dan menambah baik ekosistem ekonomi Wilayah Persekutuan Labuan supaya terus berkembang dan kekal berdaya saing,” katanya pada sidang akhbar hari ini.
Katanya, beliau berharap Bashir dapat menggunakan pengalamannya untuk membangunkan Labuan dan menarik pelabur asing ke pulau berkenaan.

Shahidan berkata, KWP juga komited untuk membangunkan Labuan supaya berada pada tahap kecemerlangan di zaman moden ini khususnya selepas pandemik Covid-19.
“Kami akan pastikan pembangunan tanah di Labuan betul-betul dapat memberi manfaat kepada pelabur dan masyarakat setempat,” katanya.
Sementara itu, pada majlis sama, Shahidan turut mengumumkan pelantikan Amir sebagai Pengerusi Majlis Penasihat Perbadanan Labuan yang baharu untuk tempoh dua tahun berkuat kuasa 1 Julai lalu.
Katanya, Amir menggantikan Bashir yang telah berkhidmat sehingga 30 Jun lalu sebagai Pengerusi Majlis Penasihat Perbadanan Labuan.
“Amir mempunyai pengalaman luas di Wilayah Persekutuan Labuan selain pernah menjawat jawatan sebagai Pengerusi Pertubuhan Kebajikan Anak Tempatan Labuan dan ahli Dewan Perniagaan Melayu Malaysia di Labuan serta pernah menjadi Pengerusi PL,” katanya.- KOSMO! ONLINE


200 bas elektrik akan beroperasi di Bangkok
Oleh KOSMO!

7 Julai 2022, 6:30 pm
BANGKOK – Pihak Berkuasa Transit Massa Bangkok (BMTA) akan bekerjasama dengan beberapa syarikat swasta untuk menambah lebih 200 bas elektrik bagi meningkatkan kapasiti bertujuan untuk mengangkut sehingga sejuta penumpang setiap hari, lapor laman berita Thaiger semalam.
Penambahan bas elektrik baharu merupakan sebahagian daripada usaha Bangkok untuk menaik taraf perkhidmatan bas lama dan mengurangkan pengeluaran karbon.
Sistem bas elektrik baharu akan mengisi kekosongan perkhidmatan yang dijadualkan secara berkala selain mengurangkan pencemaran di sekitar Bangkok.
Kontrak itu adalah untuk tempoh dua tahun dan akan diberikan kepada syarikat-syarikat swasta terpilih.
Pusingan pertama perkhidmatan akan bermula November tahun ini dengan penambahan 90 bas elektrik baharu.
Ia dijadualkan meliputi beberapa laluan utama Stesen Besar Bang Sue yang baharu dan Pusat Konvensyen Permaisuri Sirikit.

BMTA berkata, pihaknya tidak mempunyai dana untuk membeli bas baharu bagi menaik taraf operasi, namun akan bekerjasama dengan syarikat swasta untuk menyediakan perkhidmatan baharu itu di sekitar Bangkok.
Kekurangan bas menimbulkan masalah kepada BMTA apabila penumpang mengalami kelewatan yang berlarutan. Bilangan penumpang pula meningkat daripada 600,000 kepada lebih 700,000 orang ketika ini, manakala harga bahan api melambung tinggi.
BMTA menganggarkan, pihaknya perlu menambah 224 bas elektrik berikutan peningkatan permintaan tersebut.
Pada masa ini, sebanyak 2,885 bas awam beroperasi di 107 laluan di Bangkok, menjadikan 17,000 perjalanan setiap hari. Menurut BMTA, bilangan perjalanan akan ditambah kepada 19,000 setiap hari. – Agensi


Peranan belia penting untuk pastikan sasaran SDG tercapai
Oleh MOHD RASDAN AHMAD

7 Julai 2022, 6:20 pm
BANGI – Golongan belia memainkan peranan penting dalam memastikan sasaran Matlamat Pembangunan Mampan (SDG) terutamanya di negara ini mampu direalisasikan.
Profesor Adjung Fakulti Pendidikan Universiti Kebangsaan Malaysia (UKM), Datuk Seri Dr. Irmohizam Ibrahim berkata, belia juga harus diperkasakan agar berkeupayaan mengetengahkan isu-isu penting nasional dan antarabangsa ke seluruh negara.
“Gerakan belia perlu terus memainkan peranan dalam membentuk belia menjadi insan lebih holistik dan berkeupayaan tinggi sekali gus membolehkan mereka menyumbang kepada komuniti dan negara.
“Komuniti gerakan belia perlu terus memainkan peranan kuat dalam membentuk golongan tersebut menjadi insan yang lebih holistik dan berkeupayaan tinggi,” jelasnya ketika menjadi panelis perbincangan ‘Sejarah dan Kesinambungan Gerakan Belia di Malaysia dalam mengharungi Pendidikan yang Holistik’ pada Simposium Belia SDG 2022 di UKM hari ini.
Turut hadir, Naib Canselor UKM, Prof Datuk Dr. Mohd Ekhwan Toriman; Presiden Majlis Belia Malaysia, Mohd Izzat Afifi Abdul Hamid dan barisan pengurusan universiti.
Tambahnya lagi, jika melibatkan belia, aspek pendidikan juga adalah penting. Katanya, apabila bercakap mengenai pembelajaran, ia bukanlah sesuatu yang diperoleh hanya dari dalam kelas sahaja.

“Begitupun, pendidikan berkualiti seperti di luar kotak bermaksud pendekatan pembelajaran secara berinteraksi atau mempelajari sesuatu dengan cara mengalaminya sendiri melalui persekitaran sebenar juga adalah elemen yang baik untuk belia,” katanya. – KOSMO! ONLINE


Berantakan angkara orang ke-3, Amyza Aznan salahkan diri sendiri
Oleh HAYATI KARIM

7 Julai 2022, 6:37 pm
PUTRAJAYA – “Saya isteri pertama, kini dan selamanya”
Demikian respons dramatis popular, Amyza Aznan menyangkal dakwaan mengenai desas-desus rumah tangganya bersama suami, Khairil Idzhar yang didakwa berantakan kerana orang ketiga.
Amyza, 46, menjelaskan dia kini sedang bahagia bersama suami tercinta.
“Rumah tangga saya masih dalam keadaan baik, tiada lagi gangguan, tetapi jika ada pun saya sudah tidak kisah,” ujar Amyza.
Tidak menafikan rumah tangga yang dibina selama 16 tahun itu pernah dilanda badai angkara orang ketiga, Amyza bagaimanapun memilih untuk memaafkan suaminya.
Namun, Amyza tetap dengan keputusannya untuk tidak berkongsi butiran terperinci mengenai episod gelap tersebut kerana begitu banyak hati yang perlu dijaga.

“Bagi saya bertepuk sebelah tangan tidak akan berbunyi. Tetapi apabila suami datang balik pada kita dan dia berjanji tidak akan mengulangi perbuatannya saya menerima dengan reda,”kata Amyza.
Akui Amyza yang ditemui pada majlis pelancaran telefilem Penanggal Mak Kiah, biarpun perkara tersebut melukakan hatinya, namun dia percaya setiap ujian yang hadir pasti ada hikmah sebaliknya.
Tidak menyalahkan suaminya, sebaliknya Amyza bermuhasabah diri dan meletakkan kesalahan tersebut di bahu sendiri kerana gagal menjadi isteri sempurna.
“Memang pada mulanya saya meroyan (marah), siapa tidak marah tetapi tidaklah sampai saya mahu melakukan perbuatan yang boleh mencederakan suami atau pihak lain.
“Bagi saya kesilapan yang dilakukan suami adalah berpunca daripada saya yang gagal menjadi isteri sempurna.
“Saya selalu ingat perempuan yang baik adalah untuk lelaki yang baik. Saya tidaklah baik sangat. Jadi, dengan berfikir seperti itu saya terima apa sahaja kesalahan suami kerana ada kesalahan datang daripada kita juga,” luah Amyza.
Dalam pada itu, Amyza turut diminta berkongsi pandangan tentang isu orang ketiga (penyondol) dalam perkahwinan yang kini sedang hangat diperkatakan.
“Kalau sayangkan perkahwinan cuba perbaiki (hubungan), kita sebenarnya bukan cari salah tetapi betulkan, kalau rasa tidak boleh terima juga tepuk dada tanyalah selera. Bertepuk sebelah tangan tidak akan berbunyi,” ujar Amyza.
Desas-desus mengenai perkahwinan Amyza dan suaminya timbul selepas pelakon itu sendiri memberi gambaran dengan memuat naik hantaran dalam Instagram yang mencetuskan tanda tanya sekitar penghujung tahun lalu. – KOSMO! ONLINE


Banjir Baling: Wujudkan RCI siasat punca kepala air
Oleh NORLIDA AKMAR IDROS

7 Julai 2022, 5:44 pm
BALING – Ahli Parlimen Baling, Datuk Seri Abdul Azeez Abdul Rahim bersetuju supaya satu Suruhanjaya Siasatan Diraja (RCI) diwujudkan bagi menyiasat punca kejadian kepala air sehingga mengorbankan tiga nyawa dalam kejadian di Kampung Iboi dalam mukim Kupang pada Isnin lalu.
Menurutnya, beliau bersetuju dengan cadangan tersebut seperti disarankan sebuah pertubuhan bukan kerajaan (NGO).
“Saya mengalu-alukan apa juga siasatan, malah RCI pun saya setuju untuk dilakukan. Apa yang pasti, kita nak tahu rakyat juga tekan saya sebab mereka juga nak tahu apakah kesudahannya, bukan nak cari salah siapa.
“Rakyat saya sudah meninggal dunia dan tidak mahu benda ini berpanjangan. Saya tahu di atas sana ada tiga lagi kolam besar tadahan air macam padang bola.
“Kalau jadi apa-apa lagi, adakah perlu saya nak tunggu rakyat saya mati 20 orang lagi. Saya sudah cakap dalam Parlimen lapan bulan lalu,” katanya ketika ditemui di Pusat Pemindahan Sementara (PPS) Sekolah Menengah Kebangsaan Jerai di sini hari ini.
Beliau berkata demikian ketika diminta mengulas cadangan Sahabat Alam Malaysia (SAM) agar kerajaan negeri Kedah mengadakan suruhanjaya siasatan awam bagi mengenal pasti punca tragedi kepala air dan banjir lumpur di banjir di Kupang di sini.

Pada semalam, Presiden SAM, Meenakshi Raman dalam satu kenyataan berkata, siasatan itu perlu bagi memastikan punca sebenar kejadian selain mengenal pasti langkah dan jurang yang perlu ditangani dengan segera. – KOSMO! ONLINE